Proposta għal REGOLAMENT TAL-PARLAMENT EWROPEW U TAL-KUNSILL dwar miżuri strutturali li jtejbu r-reżiljenza ta’ istituzzjonijiet ta’ kreditu tal-UE /* COM/2014/043 final - 2014/0020 (COD) */





MEMORANDUM TA' SPJEGAZZJONI 1. KUNTEST TAL-PROPOSTA Mill-bidu tal-kriżi finanzjarja, l-Unjoni Ewropea (l-"Unjoni") u l-Istati Membri tagħha impenjaw ruħhom f'tiġdid fundamentali ta' regolamentazzjoni u superviżjoni finanzjarja. Fil-qasam tal-ibbankjar, l-Unjoni nediet għadd ta' riformi sabiex toħloq sistema finanzjarja aktar sigura, soda, trasparenti u responsabbli li taħdem għall-ekonomija u s-soċjetà kollha kemm hi. Madankollu, is-settur bankarju tal-Unjoni baqa' kbir f'termini assoluti (EUR 42,9 triljun) u relattivi (kważi 350 fil-mija tal-PDG tal-Unjoni). Id-daqs individwali tal-akbar banek tal-Unjoni bl-assi huwa bejn wieħed u ieħor simili jew viċin għal dak tal-PDG tal-pajjiż ta' oriġini tagħhom. Dawn il-banek jibqgħu kbar wisq biex ifallu, kbar wisq biex jiġu salvati u kumplessi wisq biex jiġu riżolti. F'dan il-kuntest, f'Novembru 2011 il-Kummissarju Barnier ħabbar it-twaqqif ta' Grupp ta' Esperti ta' Livell Għoli (High-level Expert Group - HLEG) b'mandat biex jivvaluta l-ħtieġa għal riforma strutturali tas-settur bankarju tal-Unjoni, immexxi minn Erkki Liikanen, il-gvernatur tal-Bank tal-Finlandja.[1] Ir-rapport ġie ppreżentat f'Ottubru 2012 u jiddikjara li r-ristrutturar tal-banek huwa meħtieġ biex jikkumplimenta r-riformi eżistenti u jirrakkomanda s-separazzjoni mandatorja tan-negozju proprjetarju u attivitajiet oħra ta' negozju b'riskju għoli f'entità ġuridika separata fil-grupp bankarju. Is-separazzjoni tkun obbligatorja biss għall-banek meta l-attivitajiet li għandhom jiġu separati jammontaw għal sehem sinifikanti tal-operat tal-banek.[2] Fit-3 ta’ Lulju 2013, b’maġġoranza kbira l-Parlament Ewropew (“PE”) adotta rapport fuq inizjattiva tiegħu stess li jismu “Ir-riforma tal-istruttura tas-settur bankarju tal-UE" (Reforming the structure of the EU banking sector)[3] li jilqa’ miżuri ta’ riforma strutturali fil-livell tal-Unjoni li jittrattaw tħassib dwar banek li huma “kbar wisq biex ifallu" (Too-Big-To-Fail - TBTF).[4] Din il-proposta tirrappreżenta parti kritika tar-rispons tal-Unjoni biex tiġi trattata d-dilemma TBTF. Hija għandha l-għan li tipprevjeni r-riskji residwi mhux immaniġġjati fis-sistema bankarja tal-Unjoni milli jseħħu. Hija se tnaqqas l-espansjoni artifiċjali tal-karti bilanċjali tal-banek, partikolarment dawk l-attivitajiet ta’ natura purament spekulattiva, u b'hekk tnaqqas ir-riskju li dawk li jħallsu t-taxxi jkollhom jintervjenu biex isalvaw banek inadempjenti, u tnaqqas il-kost u l-kumplessità ta’ kull riżoluzzjoni meta meħtieġ. Hija wkoll kompliment importanti għad-Direttiva li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u impriżi ta' investiment ("BRRD").[5] S'issa riforma strutturali ma kenitx parti mill-aġenda ta’ riforma internazzjonali miftiehma mill-G20. Madankollu, għadd ta’ ġuriżdizzjonijiet madwar id-dinja attwaw jew ipproponew miżuri sabiex jindirizzaw it-tħassib ta' hawn fuq. F’dawn l-aħħar snin għadd ta’ Stati Membri impenjaw ruħhom f'inizjattivi ta’ riforma (il-Ġermanja, Franza, ir-Renju Unit u l-Belġju). L-Istati Uniti dan l-aħħar adottaw l-hekk imsejħa “regola Volcker” li tipprojbixxi negozjar proprjetarju mill-banek. Barra minn hekk, l-organizzazzjonijiet internazzjonali talbu għal dibattitu globali dwar l-istrutturi tal-banek u l-mudelli tan-negozju. Minħabba l-proliferazzjoni ta’ inizjattivi ta’ riforma f’dan il-kuntest, u bil-ħsieb li jiġi evitat trikkib jew miżuri inkompatibbli li jaffettwaw lill-banek attivi fuq livell internazzjonali, il-mexxejja tal-G20 fl-aħħar samit f’San Pietruburgu talbu lill-Bord għall-Istabilità Finanzjarja biex jivvaluta konsistenzi transfruntiera u implikazzjonijiet tal-istabilità finanzjarja globali ta’ riformi bankarji strutturali. Din il-proposta tinnota b’attenzjoni l-isforzi ta' koordinazzjoni internazzjonali emerġenti u tirrikonoxxi l-ħtieġa li jiġu evitati opportunitajiet għal arbitraġġ regolatorju. Din il-proposta hija akkumpanjata minn proposta direttament relatata biex jiġi trattat veikolu ieħor għall-kontaġju finanzjarju – jiġifieri, l-interkonnettività fost il-parteċipanti fis-suq inklużi l-banek sistemiċi permezz ta’ rabtiet opaki ta' negozjar fi tranżazzjonijiet ta' finanzjament tat-titoli. Il-Green Paper dwar l-ibbankjar parallel, ippreżentata mill-Kummissjoni fid-19 ta' Marzu 2012,[6] tirrikonoxxi li kull regolamentazzjoni bankarja msaħħa tista' twassal lil parti sostanzjali mill-attivitajiet bankarji lil hinn mil-limiti tal-ibbankjar tradizzjonali u lejn "ibbankjar parallel" definit bħala "s-sistema ta' intermedjazzjoni ta' kreditu li tinvolvi entitajiet u attivitajiet barra s-sistema bankarja regolari"[7]. Fl-20 ta' Novembru 2012, il-PE adotta riżoluzzjoni dwar l-ibbankjar parallel[8] li enfasizzat il-ħtieġa li tiġi żgurata aktar trasparenza fl-istruttura u l-attivitajiet tal-istituzzjonijiet finanzjarji kif ukoll il-ħtieġa li l-kontrolluri jkollhom għarfien tal-livell ta' attivitajiet ta' bbankjar parallel bħal ftehimiet ta' riakkwist u self ta' titoli. Fl-4 ta' Settembru 2013, fil-komunikazzjoni tagħha dwar l-ibbankjar parallel[9], il-Kummissjoni enfasizzat li t-tisħiħ tat-trasparenza tat-tranżazzjonijiet ta’ finanzjament tat-titoli bħall-ftehimiet ta' riakkwist u s-self ta' titoli, tranżazzjonijiet ekwivalenti oħrajn u r-riipotekazzjoni se jkunu essenzjali biex jiġu mmonitorjati r-riskji assoċjati mal-interkonnettività, l-ingranaġġ eċċessiv u mal-imġiba proċiklika. Il-bqija ta’ dan il-memorandum ta’ spjegazzjoni huwa limitat għal preżentazzjoni ta' din il-proposta relatata mas-separazzjoni strutturali tal-istituzzjonijiet ta’ kreditu. 2. RIŻULTATI TA' KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Il-partijiet interessati ġew ikkonsultati f'għadd ta' okkażjonijiet. Il-HLEG iltaqa' ma' diversi partijiet interessati matul il-mandat tiegħu u għamel konsultazzjoni pubblika mmirata għall-banek, il-klijenti korporattivi u l-klijenti mhux professjonali u l-kumpaniji assoċjati tagħhom.[10] Il-Kummissjoni għamlet ukoll konsultazzjoni pubblika tal-partijiet interessati f'Ottubru 2012.[11] Ir-riforma strutturali tal-banek u l-ħtieġa għal azzjoni koordinata fil-livell tal-Unjoni wkoll kienu soġġetti għal diskussjonijiet mal-Istati Membri. Matul il-preparazzjoni tal-Valutazzjoni tal-Impatt (Impact Assessment - IA), il-Kummissjoni għamlet konsultazzjoni pubblika addizzjonali mal-partijiet interessati fir-rebbiegħa tal-2013 u stiednet lill-banek biex ifasslu l-impatt tat-tipi differenti ta' opzjonijiet ta' riforma strutturali.[12] Il-500 risposta mill-konsultazzjoni enfasizzaw id-diviżjonijiet fost il-banek, minn naħa, u l-klijenti u l-istituzzjonijiet finanzjarji mhux bankarji min-naħa l-oħra. Dawn tal-ewwel kienu kontra s-separazzjoni strutturali fil-parti l-kbira tagħhom; dawn tal-aħħar kienu fil-parti l-kbira tagħhom favur, Il-fehmiet tal-kategoriji l-oħrajn kienu aktar bilanċjati. Twaqqaf Grupp ta' Direzzjoni bejn is-Servizzi (Inter-service Steering Group - ISG) dwar ir-riforma strutturali bankarja f'Marzu 2013 b'rappreżentanti mid-Direttorati Ġenerali COMP, ECFIN, EMPL, ENTR, JUST, MARKT, SG, SJ, TAXUD u l-JRC. Dan l-ISG ltaqa' f’Marzu, f'April u f'Settembru 2013 u appoġġja x-xogħol fuq l-IA. L-abbozz tal-IA ġie ppreżentat lill-Bord għall-Valutazzjoni tal-Impatt (Impact Assessment Board - IAB) tal-Kummissjoni fid-19 ta' Settembru 2013 u ġie diskuss mal-IAB fis-16 ta' Ottubru 2013. L-IAB pprovda r-rakkomandazzjonijiet tiegħu għal titjib fit-18 ta’ Ottubru 2013. Ir-rakkomandazzjonijiet prinċipali kienu: (i) titjib tad-deskrizzjoni tal-problema u x-xenarju bażi; (ii) deskrizzjoni u spjegazzjoni aħjar tal-opzjonijiet għar-riforma; (iii) valutazzjoni aħjar tal-impatti u dimostrazzjoni aħjar tal-effettività tal-għażliet miżmuma għar-riforma; (iv) preżentazzjoni aħjar tal-fehmiet tal-partijiet interessati; u (v) żieda ta' glossarju. Is-servizzi tal-Kummissjoni ppreżentaw mill-ġdid IA rivedut fit-18 ta’ Diċembru 2013, flimkien ma’ dokument separat li jispjega lill-IAB kif ir-rakkomandazzjonijiet tal-IAB ġew inkorporati. Sussegwentement, l-IAB ħareġ opinjoni pożittiva fil-15 ta' Jannar 2014, filwaqt li pprovda rakkomandazzjonijiet għal aktar titjib, u saqsa b'mod partikulari biex tissaħħaħ l-analiżi tal-ġustifikazzjoni tal-miżuri proposti, l-għażliet alternattivi għal riforma, l-impatt, u l-fehmiet tal-partijiet interessati fir-rigward tal-miżuri tat-trasparenza li ġew introdotti biss fil-preżentazzjoni mill-ġdid tal-IA finali. L-IAB rrakkomanda wkoll tisħiħ ulterjuri tal-preżentazzjoni tal-għażliet strutturali għal riforma u l-valutazzjoni tal-impatt u l-effettività tal-għażliet miżmuma tar-riforma. Il-verżjoni finali tal-IA wessgħet b’mod sinifikanti l-analiżi tal-miżuri għal riforma ta' trasparenza u kompliet telabora fuq iż-żewġ rakkomandazzjonijiet l-oħrajn tal-IAB. Rigward il-kosti u l-benefiċċji ġenerali ta’ din il-proposta, il-valutazzjoni tal-impatt imwettqa fil-kuntest ta’ din il-proposta ġiet soġġetta għal analiżi kwalitattiva u mmudellar kwantitattiv. Il-valutazzjoni tal-impatt ikkonkludiet li s-sussidji impliċiti huma sinifikanti, filwaqt li jiddependu fuq id-daqs tal-bank u l-livell ta’ interkonnettività tal-bank. Filwaqt li tqis il-benefiċċji ċari li jirriżultaw mid-diversità tal-mudelli bankarji fl-Ewropa, din il-proposta għandha l-għan li tiżgura li jinżamm il-bilanċ delikat bejn il-prevenzjoni ta’ riskji sistemiċi u l-finanzjament ta’ tkabbir ekonomiku sostenibbli. 3. L-ELEMENTI ĠURIDIĊI TAL-PROPOSTA 3.1. Bażi ġuridika u sussidjarjetà Il-bażi ġuridika għal dan ir-Regolament hija l-Artikolu 114(1) tat-Trattat dwar il-Funzjonament tal-Unjoni Ewropea (it-"TFUE"), li jippermetti l-adozzjoni ta' miżuri għall-approssimazzjoni ta' provvedimenti nazzjonali li jimmiraw għat-twaqqif u l-funzjonament tajjeb tas-suq intern. Ir-regoli uniformi dwar l-istrutturi tal-banek se jsaħħu l-istabbiltà finanzjarja fl-Unjoni, jintegraw aħjar is-swieq finanzjarji, jiffaċilitaw ir-riżoluzzjoni ordnata u l-irkupru tal-grupp, isaħħu l-provvediment transfruntier tas-servizzi u t-twaqqif fi Stati Membri oħrajn, inaqqsu d-distorsjonijiet tal-kompetizzjoni u jipprevjenu l-arbitraġġ regolatorju. Xi Stati Membri pproponew jew adottaw miżuri ta' riforma strutturali għas-sistemi bankarji nazzjonali tagħhom. Leġiżlazzjoni nazzjonali inkonsistenti li ma ssegwix l-istess għanijiet ta' politika b'mod li huwa kompatibbli u ekwivalenti mal-mekkaniżmi mbassra f'dan ir-Regolament iżżid ir-riskji li l-movimenti fil-kapital u d-deċiżjonijiet ta' investiment jiġu mfixkla. Mingħajr approċċ mifrux mal-Unjoni kollha l-banek se jiġu sfurzati jadattaw l-istruttura u l-operazzjoni tagħhom mal-konfini nazzjonali, u b'hekk isiru aktar kumplessi u tiżdied il-frammentazzjoni. Leġiżlazzjoni nazzjonali inkonsistenti timmina wkoll l-isforzi biex tinkiseb ġabra unika tar-regoli applikabbli madwar is-suq intern u l-ħolqien ta' unjoni bankarja effettiva, billi jkollha l-effett li tillimita l-effettività tal-Mekkaniżmu Superviżorju Uniku ("MSU")[13] u Mekkaniżmu Uniku ta' Riżoluzzjoni futur ("MUR").[14] Leġiżlazzjoni inkonsistenti tagħmel ukoll l-immaniġġjar ta' istituzzjonijiet transfruntieri aktar diffiċli u għali. L-armonizzazzjoni fil-livell tal-Unjoni mbassra f'dan ir-Regolament tista' tiżgura li l-gruppi bankarji tal-Unjoni, li ħafna minnhom joperaw f'diversi Stati Membri, huma rregolati minn qafas komuni ta' rekwiżiti strutturali li jiżgura kundizzjonijiet ekwi, inaqqas il-kumplessità regolatorja, jevita kosti ta' konformità mhux iċċertifikati għal attivitajiet transfruntiera, jippromwovi aktar integrazzjoni fis-suq tal-Unjoni u jikkontribwixxi għall-eliminazzjoni ta' opportunitajiet ta' arbitraġġ regolatorju. B'mod konsistenti mal-għanijiet li jikkontribwixxu għall-funzjonament tajjeb tas-suq intern, Stat Membru li preċedentement ikun adotta leġiżlazzjoni li tipprojbixxi l-istituzzjonijiet ta' kreditu milli jieħdu depożiti minn individwi u SMEs milli jimpenjaw ruħhom fl-attività li jittrattaw f'investimenti bħala prinċipal u jżommu assi kurrenti jistgħu jitolbu lill-Kummissjoni biex tikkonċedi deroga mill-provvedimenti stabbiliti fil-Kapitolu III ("separazzjoni ta' ċerti attivitajiet ta' negozju") għal istituzzjoni ta' kreditu li hija soġġetta għal-liġi nazzjonali kompatibbli mal-provvedimenti tal-Kapitolu. Dan għandu jippermetti lill-Istati Membri li jinstabu li diġà implimentaw miżuri “ekwivalenti ħafna” biex jevitaw allinjament għali ta’ provvedimenti eżistenti u effettivi ma' dawn id-dispożizzjonijiet. Sabiex jiġi żgurat li l-impatt tal-leġiżlazzjoni nazzjonali ma jpoġġix f'periklu l-għan jew il-funzjonament tas-suq intern, l-għanijiet tal-leġiżlazzjoni nazzjonali jridu jkunu l-istess bħal dawk stabbiliti f'din il-proposta; u l-arranġamenti nazzjonali ġuridiċi, superviżorji u ta' infurzar iridu jiżguraw li l-istituzzjoni ta' kreditu tikkonforma mar-rekwiżiti ġuridikament vinkolanti li huma kompatibbli ma' din il-proposta. Din il-proposta tqis b'mod xieraq is-swieq finanzjarji li qed jevolvu b’rata mgħaġġla u l-innovazzjoni finanzjarja, kif ukoll l-evoluzzjoni tal-oqfsa regolatorji u superviżorji tal-Unjoni. Sabiex tiġi żgurata s-superviżjoni effettiva u konsistenti u l-iżvilupp tal-ġabra unika tar-regoli tal-ibbankjar, din il-proposta tipprevedi rwol importanti għall-Awtorità Bankarja Ewropea (“ABE”). L-ABE se tiġi kkonsultata mill-awtoritajiet kompetenti meta jieħdu ċerti deċiżjonijiet kif stipulat f’din il-proposta u se tħejji standards tekniċi regolatorji u ta’ implimentazzjoni abbozzati, u tissottometti rapporti lill-Kummissjoni. Dan huwa importanti b'mod partikulari fis-sitwazzjonijiet deskritti fl-Artikoli 9, 10, 13 u 21. 3.2. Proporzjonalità Skont il-prinċipju tal-proporzjonalità stabbilit fl-Artikolu 5 tat-TUE, il-kontenut u l-forma tal-azzjoni tal-Unjoni ma jridux jaqbżu dak li huwa neċessarju biex jintlaħqu l-għanijiet tat-Trattati. Ir-Regolament propost jipprojbixxi lil istituzzjonijiet ta' kreditu u gruppi bankarji kbar tal-Unjoni milli jwettqu negozjar proprjetarju u ċerti attivitajiet relatati. Is-separazzjoni tas-sjieda għandha l-potenzjal li tkun l-aktar għodda ta' riforma strutturali effettiva f'termini ta' kisba tal-objettivi speċifiċi li jiffaċilitaw ir-riżoluzzjoni u jillimitaw il-periklu morali, il-kunflitti ta' interess u l-allokazzjoni ħażina tal-kapital u tar-riżorsi. Il-benefiċċji potenzjali tal-projbizzjoni tan-negozjar proprjetarju jkunu partikolarment b'saħħithom f'termini ta' mitigazzjoni tar-riskji, kumplessità, interkonnettività u kunflitti ta' interess. Madankollu, fid-dawl tal-isfidi li jirriżultaw mid-distinzjoni diffiċli bejn in-negozjar proprjetarju u attivitajiet oħrajn simili ta' negozju, b’mod partikolari l-ġenerazzjoni tas-suq, definizzjoni dejqa tal-attivitajiet soġġetti għall-projbizzjoni tirfed il-proporzjonalità ta’ din il-miżura. L-esklużjoni ta' banek iżgħar mill-ambitu tal-projbizzjoni hija ġġustifikata minħabba l-effetti sproporzjonati li projbizzjoni bħal din tista’ tfisser għal dawk il-banek jekk jiġu mġiegħla jċedu partijiet mill-portafolli tagħhom. Ir-Regolament propost jitlob ukoll li l-awtorità kompetenti twettaq analiżi sistematika ta’ ċerti attivitajiet oħrajn – jiġifieri l-ġenerazzjoni tas-suq, l-investiment fi/sponsorizzar tat-titolizzazzjoni u n-negozjar ta’ ċerti derivattivi. Dawn ġew identifikati bħala l-attivitajiet fejn hemm l-akbar riskju li jista' jitwettaq negozjar propjetarju b’kontravenzjoni tal-projbizzjoni, u li jista’ jwassal għal riskji għall-istabbiltà tal-istituzzjoni ta’ kreditu prinċipali u s-sistema finanzjarja tal-Unjoni. L-awtorità kompetenti hija mogħtija s-setgħa li titlob għas-separazzjoni. Din is-setgħa li tintalab separazzjoni mhijiex imposta bħala miżura komprensiva, minflok l-awtorità kompetenti titħalla teżerċita ġudizzju, bl-użu ta' sett ta' metriċi armonizzati. Taħt ċerti ċirkostanzi biss, meta r-riskji jaqbżu l-livelli li għandhom ikunu definiti permezz ta' metriċi armonizzati, l-awtorità tintalab tinforza s-separazzjoni. Dan l-approċċ jitqies bħala proporzjonat għaliex is-separazzjoni hija imposta biss taħt ċerti kundizzjonijiet, u wara rieżami fil-fond tal-impatt ta’ dawk l-attivitajiet fuq il-profil tar-riskju u l-imġiba tal-istituzzjoni ta’ kreditu prinċipali. Ir-Regolament propost jimmira għal istituzzjonijiet ta’ kreditu kbar u gruppi bankarji. Billi l-għan ewlieni tal-proposta huwa li jittratta r-riskji sistemiċi residwi fis-sistema finanzjarja tal-Unjoni, l-estensjoni tal-miżuri tal-proposta lill-istituzzjonijiet ta’ kreditu kollha jkun sproporzjonat u jista’ jwassal għal kosti mhux ġustifikati, b’mod partikolari għal istituzzjonijiet ta’ kreditu iżgħar. L-istituzzjonijiet ta’ kreditu li jaqgħu taħt il-limiti tar-Regolament propost mhumiex soġġetti għall-miżuri strutturali previsti. Dan jimplika li l-Istati Membri jew l-awtoritajiet kompetenti jistgħu jiddeċiedu li jimponu miżuri simili anke fuq istituzzjonijiet ta’ kreditu iżgħar. Ir-Regolament propost jirrispetta d-drittijiet fundamentali u josserva l-prinċipji rikonoxxuti fil-Karta ta' Drittijiet Fundamentali tal-Unjoni Ewropea, speċjalment id-dritt għall-protezzjoni tad-dejta personali, il-libertà ta' intrapriża, id-dritt għall-proprjetà, id-dritt għal rimedju effettiv u għal proċess imparzjali, u għandu jiġi implimentat skont dawk id-drittijiet u l-prinċipji. 3.3. Spjegazzjoni dettaljata tal-proposta Din it-taqsima tindika fil-qosor il-komponenti ewlenin ta' dan ir-regolament. 3.3.1. Objettivi u suġġett tas-separazzjoni strutturali Ir-Regolament propost għandu l-għan li jsaħħaħ l-istabbiltà finanzjarja fl-Unjoni permezz tar-riforma strutturali tal-banek kbar, u b'hekk jikkumplimenta r-riformi regolatorji finanzjarji li diġà twettqu fil-livell tal-Unjoni. l-Artikolu 1 jindika l-għan u l-objettivi li jirfdu r-riforma. L-Artikolu 2 jindika s-suġġett, li huwa li jiġu stabbiliti regoli dwar bidliet strutturali għall-banek TBTF billi tiġi imposta projbizzjoni ta' negozjar proprjetarju u separazzjoni potenzjali ta' ċerti attivitajiet ta' negozjar. 3.3.2. Ambitu L-Artikolu 3 jistipula li r-Regolament propost japplika għall-banek li jissodisfaw ċerti kriterji u ma jaqbżux ċerti limiti. (1) Ir-rekwiżiti japplikaw għall-banek Ewropej li huma identifikati bħala ta' importanza sistemika globali. (2) Ir-rekwiżiti japplikaw ukoll għal banek li jaqbżu l-limiti li ġejjin għal tliet snin konsekuttivi: (a) l-assi totali tal-bank jaqbżu t-EUR 30 biljun;[15] u (b) l-assi u l-obbligazzjonijiet totali ta' negozjar tal-bank jaqbżu s-EUR 70 biljun jew 10 fil-mija tal-assi totali tagħhom. L-Artikoli 22 u 23 jipprovdu aktar dettalji dwar kif “attivitajiet ta' negozjar” (għall-finijiet tar-rieżami tal-awtoritajiet kompetenti li jwassal għal separazzjoni possibbli mill-istituzzjoni ta’ kreditu) għandhom jiġu kkalkulati. Billi l-mira tar-riforma strutturali tal-banek hija fuq l-attivitajiet bankarji, l-Artikolu 23(2) jiddikjara li għall-konglomerati finanzjarji l-attivitajiet tal-assigurazzjoni u impriżi mhux finanzjarji ma jridux jiġu inklużi fil-kalkolu. Ir-Regolament propost se japplika għal istituzzjonijiet ta’ kreditu tal-Unjoni u l-kumpaniji prinċipali tal-UE tagħhom, is-sussidjarji u l-fergħat tagħhom, inkluż f’pajjiżi terzi. Huwa se japplika wkoll għall-fergħat u s-sussidjarji fl-Unjoni ta' banek stabbiliti f'pajjiżi terzi. Ambitu territorjali wiesa' bħal dan huwa ġġustifikat biex jiżgura kundizzjonijiet ekwi u jevita t-trasferiment ta' attivitajiet barra mill-Unjoni biex jiġu evitati dawn ir-rekwiżiti. Madankollu, sussidjarji barranin tal-banek tal-Unjoni u l-fergħat tal-UE ta' banek barranin jistgħu jkunu eżenti jekk ikunu soġġetti għal regoli ta' separazzjoni ekwivalenti (l-Artikoli 4 u 27). L-Artikolu 4(2) ibassar eżenzjoni potenzjali oħra: il-kontrolluri ngħataw is-setgħa li jeżentaw mis-separazzjoni s-sussidjarji barranin ta' gruppi bi struttura deċentralizzata ġeografika awtonoma li jsegwu strateġija ta' riżoluzzjoni ta' "Diversi Punti ta' Dħul". Bl-applikazzjoni tar-rekwiżit ta' separazzjoni fil-grupp korporattiv globali irrispettivament mill-post ġeografiku, il-potenzjal li l-banek jevitaw is-separazzjoni billi jillokalizzaw attivitajiet partikulari barra mill-Unjoni huwa eliminat. Barra minn hekk, billi tiżdied il-kopertura territorjali wiesgħa b'reġim tal-ekwivalenza ta' pajjiż terz jittaffa t-tħassib ekstraterritorjali possibbli ta' ġuriżdizzjonijiet ta' pajjiż terz. Billi l-banek barranin jintalbu jisseparaw l-operazzjonijiet tagħhom fl-Unjoni, jiġu żgurati wkoll kundizzjonijiet ekwi fis-suq intern u b'hekk jiġi minimizzat ir-riskju ta' kompetizzjoni inġusta. 3.3.3. Projbizzjoni tan-negozjar proprjetarju (Kapitolu II) L-Artikolu 6(1) tar-Regolament propost jipprovdi li istituzzjoni ta' kreditu u entitajiet fl-istess grupp ma jimpenjawx ruħhom f'negozjar proprjetarju fi strumenti u komoditajiet finanzjarji. Filwaqt li d-dejta konsistenti fil-livell tal-Unjoni fir-rigward tal-attività bankarja speċifika hija fqira, l-evidenza disponibbli tagħti x'jifhem li n-negozjar proprjetarju jirrappreżenta parti limitata mill-karti bilanċjali tal-banek.[16] Madankollu, l-istess evidenza tenfasizza wkoll li negozjar bħal dan kien sinifikanti qabel il-kriżi u, fin-nuqqas ta' intervent regolatorju, ma hemm l-ebda garanzija li ma jerġax jiżdied fil-futur. Huwa diffiċli tiddefinixxi n-negozjar proprjetarju u tiddistingwih minn ġenerazzjoni tas-suq. Skont l-Artikolu 5(4), li jiddefinixxi n-negozjar proprjetarju b'mod strett, l-attivitajiet tal-uffiċċji, tal-unitajiet, tad-diviżjonijiet jew tan-negozjanti individwali speċifikament iddedikati biex jieħdu pożizzjonijiet biex jagħmlu profitt għall-kont proprju, mingħajr l-ebda rabta mal-attività tal-klijenti jew l-iħħeġġjar tar-riskju tal-entità, ikunu pprojbiti. L-Artikolu 6(2) jiċċara li meta l-istituzzjonijiet ta' kreditu li jaqgħu fl-ambitu tar-Regolament propost kif definit fl-Artikolu 3 u 4 joperaw strutturi ddedikati għall-bejgħ u x-xiri ta' strumenti tas-suq monetarju għall-finijiet tal-immaniġġjar ta' flus, dawn ma jaqgħux taħt din il-projbizzjoni. In-negozjar fil-bonds tal-gvern tal-Unjoni huwa eżenti wkoll mill-projbizzjoni (l-Artikolu 6(2)(a)) sabiex jiġu prevenuti konsegwenzi negattivi possibbli f'dawn is-swieq kruċjali. Din l-eżenzjoni tirrifletti dik provduta għan-negozjar f’bonds tal-gvern fir-rigward tal-valutazzjoni ta’ attivitajiet (l-Artikolu 8(2)). Filwaqt li fil-prinċipju projbizzjoni ta' negozjar proprjetarju tista’ testendi għall-banek kollha, huwa propost li tiġi applikata l-projbizzjoni biss għall-banek imsemmija fl-Artikolu 3. Sabiex jiġi prevenut li l-banek jevitaw il-projbizzjoni billi, pereżempju, jippossjedu jew jinvestu f'fondi ħeġġ, l-Artikolu 6(1)(b) jiddikjara li l-banek li huma soġġetti għall-projbizzjoni ta' negozjar proprjetarju huma pprojbiti wkoll milli jinvestu jew li jkollhom ishma f'fondi ħeġġ (jew ċertifikati/derivattivi marbuta magħhom), jew entitajiet li jimpenjaw ruħhom f'negozjar proprjetarju jew jisponsorjaw fondi ħeġġ. Fondi mingħajr lieva finanzjarja u magħluqa– primarjament ekwità privata, kapital ta' riskju u fondi ta' intraprenditorija soċjali – huma eżenti minn din il-projbizzjoni, minħabba r-rwol tagħhom fl-appoġġ tal-finanzjament tal-ekonomija reali (l-Artikolu 6(3)). L-istituzzjonijiet ta' kreditu koperti minn dawn il-projbizzjonijiet se jkunu jistgħu jkomplu jipprovdu servizzi bankarji/ta' kustodja għall fondi ħeġġ. 3.3.4. Separazzjoni potenzjali għal ċerti attivitajiet ta' negozjar (il-Kapitolu III) Il-banek jimpenjaw ruħhom f'għadd ta' attivitajiet oħrajn ta' negozjar u investiment bankarju, fosthom ġenerazzjoni tas-suq, self għal kapital ta' riskju u fondi ta' ekwità privata, investiment u sponsorizzar ta' titolizzazzjoni perikolużi, eċċ. Il-gruppi bankarji se jkunu jistgħu jkomplu jimpenjaw ruħhom f'dawk l-attivitajiet l-oħrajn soġġett għad-diskrezzjoni tal-awtorità kompetenti li se tkun obbligata tirrevedi l-attivitajiet ta' negozjar u se jkollha s-setgħa (kif ukoll obbligu skont ċerti ċirkustanzi) li tissepara subsett ta' attivitajiet (ġenerazzjoni tas-suq, titolizzazzjoni perikoluża, derivattivi kumplessi) jekk jinqabżu ċerti metriċi. Dan għandu l-għan li jevita r-riskju li l-banek jevitaw il-projbizzjoni fl-Artikolu 6 billi jwettqu attivitajiet moħbija ta' negozjar proprjetarju u li l-attivitajiet mhux projbiti ta' negozjar isiru wisq sinifikanti jew ingranati ħafna. Il-prinċipju bażiku tar-Regolament propost huwa li l-entitajiet li jieħdu depożiti fil-gruppi bankarji jistgħu jwettqu dawn l-attivitajiet sakemm l-awtorità kompetenti ma tiddeċidix li jitwettqu f'entità ta' negozjar distinta. 3.3.4.1. L-ambitu tal-attivitajiet soġġetti għas-separazzjoni L-Artikolu 8 jiddefinixxi l-attivitajiet ta' negozjar b'mod wiesa', billi jiddikjara li jirreferi għall-attivitajiet apparti, pereżempju, it-teħid ta' depożiti eliġibbli għall-assigurazzjoni ta' depożiti, is-self, is-servizzi ta' pagamenti żgħar u għadd ta' attivitajiet oħrajn. Barra minn hekk, l-Artikolu 8(2) jeżenta l-bonds sovrani tal-Unjoni mill-obbligu li jirrevedu u s-setgħa li jisseparaw. Eżenzjoni bħal din hija konsistenti mal-prattika attwali ta' ebda ponderazzjoni tar-riskju fir-Regolament u d-Direttiva dwar ir-Rekwiżiti ta' Kapital[17] (is-"CRR"/"CRDIV"). Madankollu, l-Artikolu 8(3) jiddikjara li l-Kummissjoni tista', b'atti ddelegati, testendi l-ambitu tal-eżenzjoni għall-bonds sovrani mhux tal-Unjoni jekk jikkonformaw ma' ċerti kundizzjonijiet. 3.3.4.2. Obbligu li l-attivitajiet jiġu rieżaminati Ir-Regolament propost se jobbliga lill-awtoritajiet kompetenti li jeżaminaw l-attivitajiet ta' negozjar għall-banek milli jaqbżu l-limiti, inklużi b'mod partikulari tliet attivitajiet li huma qrib b'mod speċjali għan-negozju proprjetarju, u għaldaqstant suxxettibbli li jkollhom negozjar proprjetarju (ġenerazzjoni tas-suq) moħbi jew kellhom rwol prinċipali matul il-kriżi finanzjarja (pereżempju attivitajiet ta' investiment jew sponsorizzar ta' titolizzazzjonijiet riskjużi u negozjar f'derivattivi apparti dawk li huma speċifikament permessi għall-finijiet tal-immaniġġjar tar-riskju prudenti). L-awtoritajiet kompetenti se jivvalutaw dawn l-attivitajiet fid-dawl ta' ċerti metriċi li għandha tiġi aġġustata bl-użu ta' dejta superviżorja. Il-metrija tindika d-daqs, l-ingranaġġ, il-kumplessità, il-profitabbiltà, ir-riskju tas-suq assoċjat relattivi, kif ukoll l-interkonnettività (l-Artikolu 9(2)). Sabiex jiġi żgurat li dawn il-metriċi jitkejlu u jiġu applikati b'mod konsistenti, l-Artikolu 9(4) jafda lill-ABE bl-iżvilupp ta' standard tekniku ta' implimentazzjoni vinkolanti li għandu jiġi adottat mill-Kummissjoni. 3.3.4.3. Setgħa li tissepara L-Artikolu 10(1) jiddikjara li l-awtoritajiet kompetenti jeħtieġu separazzjoni jekk l-attivitajiet ta' negozjar tal-banek (ġenerazzjoni tas-suq, investiment f’titolizzazzjoni riskjuża u sponsorizzar tagħha u negozjar f'ċerti derivattivi) u r-riskji relatati jinstab li jaqbżu ċerti limiti u jissodisfaw ċerti kundizzjonijiet marbutin mal-metriċi. Jekk il-bank juri għas-sodisfazzjon tal-awtorità kompetenti li dawn l-attivitajiet ma jipperikolawx l-istabbiltà finanzjarja tal-Unjoni, filwaqt li jitqiesu l-objettivi tar-Regolament propost, l-awtorità kompetenti tista’ tiddeċiedi li ma teħtieġx separazzjoni. L-Artikolu 10(2) jiddikjara li awtorità kompetenti tista' titlob għal separazzjoni ta' attività partikulari ta' negozjar jekk hija tqis li l-attività inkwistjoni thedded l-istabbiltà finanzjarja tal-bank jew tal-Unjoni, filwaqt li jitqiesu kwalunkwe objettivi tar-Regolament propost. L-awtorità kompetenti għandha tikkonsulta lill-ABE qabel tieħu d-deċiżjonijiet imsemmija fl-Artikolu 10 u għandha tinnotifika lill-ABE bid-deċiżjoni finali tagħha. L-Artikolu 10(5) jagħti s-setgħa lill-Kummissjoni li tadotta att iddelegat li jispeċifika l-livell li ma għandux jinqabeż għal kull metriċi kif ukoll il-kundizzjonijiet, inklużi n-numru ta' metriċi li jeħtieġ li jinqabżu, biex tapplika s-separazzjoni. Barra minn hekk, il-Kummissjoni se tingħata s-setgħa li tispeċifika liema tip ta' titolizzazzjoni ma titqiesx li thedded l-istabbiltà finanzjarja skont lista ta' kriterji u għaldaqstant tista' titwettaq minn istituzzjoni ta' kreditu prinċipali. 3.3.4.4. L-immaniġġjar tar-riskji proprji tal-banek ("immaniġġjar ta' flus") Jekk ikun hemm aktar separazzjoni, l-Artikolu 11(1) jiċċara li l-bank tad-depożiti xorta jitħalla jimmaniġġja r-rikji tiegħu stess. Madankollu, billi l-immaniġġjar ta' flus jista' jwassal għal negozjar proprjetarju u billi l-immaniġġjar ta' likwidità jinvolvi t-teħid ta' ċerti pożizzjonijiet spekulattivi, dan għandu jiġi assoċjat ma' ċerti salvagwardji. 3.3.4.5. Il-provvediment ta' servizzi ta' teħid ta' riskju għall-klijenti L-Artikolu 12 jiċċara li l-istituzzjoni ta' kreditu ewlenija għadha tista' tbigħ ċerti prodotti ta' mmaniġġjar ta' riskju (jiġifieri "derivattivi") lil klijenti mhux finanzjarji u mhux bankarji. Madankollu, il-bejgħ ta' derivattivi lill-klijenti jesponi lill-bank għal aktar riskji, li jista' notevolment jagħmel ir-riżoluzzjoni tiegħu aktar kumplessa u se jkun soġġett għal livelli differenti ta' salvagwardji u kontroll. Sabiex jiġu indirizzati dawn ir-riskji, ġie ddikjarat li d-derivattivi tar-rata ta' mgħax, il-kambju, il-kreditu, il-kwoti ta' emissjonijiet u l-komoditajiet eliġibbli għal ikklirjar minn kontroparti ċentrali jistgħu jinbiegħu mill-istituzzjoni ta' kreditu prinċipali lill-klijenti mhux finanzjarji, l-impriżi tal-assigurazzjoni u l-istituzzjonijiet għall-provvediment ta' rtirar okkupazzjonali tagħha, iżda biss biex jiġu ħħeġġjati r-rata ta' mgħax, il-kambju, ir-riskju ta' kreditu, ir-riskju tal-komoditajiet u r-riskju ta' kwoti ta' emissjonijiet u soġġetti għal limiti fuq ir-riskju ta' pożizzjoni li jirriżulta. Ir-rikonoxximent ta' ċerti derivattivi jkompli jħeġġeġ lill-banek biex jistandardizzaw dawk id-derivattivi u għalhekk huwa konformi mal-għanijiet ta’ politika tar-Regolament dwar l-Infrastruttura tas-Suq Ewropew (European Market Infrastructure Regulation - EMIR).[18] 3.3.4.6. Regoli dwar is-separazzjoni ta’ attivitajiet ta' negozjar Jekk l-awtoritajiet kompetenti jeħtieġu s-separazzjoni tal-attivitajiet ta' negozjar ta' hawn fuq u dawn l-attivitajiet jibqgħu fi ħdan il-grupp bankarju, allura dawn ikollhom jiġu trasferiti lil entità ġuridika distinta (“entità ta' negozjar”). Ir-rabtiet ġuridiċi, ekonomiċi, ta' governanza u operazzjonali ta’ dik l-entità mal-bqija tal-grupp ikollhom jonqsu sabiex tiġi żgurata s-separazzjoni effettiva. L-Artikolu 13(3) jiddikjara li jekk isseħħ separazzjoni, il-grupp irid ikun organizzat f’sottogruppi funzjonali omoġenji kostitwiti minn istituzzjonijiet ta’ kreditu prinċipali minn naħa u entitajiet ta' negozjar oħrajn min-naħa l-oħra. L-Artikolu 13(5) sa (13) u tar-Regolament propost jiddikjaraw il-kundizzjonijiet li se japplikaw biex tiġi żgurata separazzjoni b'saħħitha f'termini ġuridiċi, ekonomiċi, ta' governanza u operazzjonali. Wara s-separazzjoni, ir-rekwiżiti prudenzjali msemmija f’dawk l-Artikoli għandhom japplikaw fuq bażi individwali jew subkonsolidata għas-sottogruppi rispettivi. Barra minn hekk, l-Artikolu 13(11) jipprevedi derogi għas-CRR fir-rigward tar-rinunzja ta' ċerti rekwiżiti li jiżguraw li r-rekwiżiti prudenzjali (il-fondi proprji, il-likwidità u d-divulgazzjoni) japplikaw fuq bażi subkonsolidata għas-sottogruppi rispettivi. Il-gruppi li jikkwalifikaw bħala impriżi mutwali, kooperattivi, istituzzjonijiet ta' tfaddil jew gruppi simili jimpenjaw ruħhom f’attivitajiet ta' negozjar riskjużi u għalhekk huma soġġetti għar-rekwiżiti f’din il-proposta. Madankollu, dawn l-istituzzjonijiet għandhom struttura ekonomika u ta' sjieda speċifika ħafna u għandhom rwol importanti fil-finanzjament tal-ekonomija lokali u reġjonali. L-impożizzjoni ta' wħud mir-regoli relatati mas-separazzjoni tista' tkun teħtieġ li jkun hemm bidliet profondi fl-organizzazzjoni strutturali ta’ dawn l-entitajiet. Dan jista’ jkun sproporzjonat mal-benefiċċji jekk ikun jeħtieġ li dawn l-entitajiet jibdlu kompletament l-identità korporattiva tagħhom. Għaldaqstant, l-awtorità kompetenti tista’ tiddeċiedi li tippermetti li l-istituzzjonijiet ta’ kreditu prinċipali li jissodisfaw ir-rekwiżiti stabbiliti fl-Artikolu 49(3)(a) jew (b) tar-Regolament (UE) Nru 575/2013 iżommu strumenti kapitali jew drittijiet tal-vot f’entità ta' negozjar fejn l-awtorità kompetenti tqis li ż-żamma ta’ dawn l-istrumenti kapitali jew id-drittijiet tal-vot tkun indispensabbli għall-funzjonament tal-grupp u li jkunu ttieħdu biżżejjed miżuri sabiex jittaffew b’mod xieraq ir-riskji rilevanti. Parti fundamentali oħra tas-separazzjoni ekonomika bejn l-istituzzjoni ta’ kreditu prinċipali u l-entità ta' negozjar hija r-restrizzjonijiet fuq skoperturi kbar. Skont dan, l-Artikoli 14 sa 17 jistipulaw regoli għal dak l-għan. Dawn ir-regoli jirreferu għal limiti fuq skoperturi kbar individwali u aggregati kemm fost l-impriżi tal-grupp kif ukoll barra mill-grupp. 3.3.4.7. Pjan ta’ separazzjoni Is-separazzjoni attwali għall-attivitajiet ta' negozjar se tkun preċeduta minn obbligu għall-banek rilevanti biex jissottomettu "pjan ta’ separazzjoni” lill-awtoritajiet kompetenti. L-Artikolu 18 jipprovdi li dan il-pjan għandu jiġi approvat mill-awtorità kompetenti, b’din tal-aħħar ikollha l-possibbiltà li titlob għal bidliet għall-pjan kif xieraq, jew tistabbilixxi l-pjan tagħha għas-separazzjoni f’każ ta’ nuqqas ta’ azzjoni mill-bank rilevanti. 3.3.4.8. Il-kooperazzjoni bejn l-awtoritajiet kompetenti u l-awtoritajiet tar-riżoluzzjoni Il-BRRD tipprevedi li l-awtoritajiet tar-riżoluzzjoni jistgħu, bħala parti mill-ippjanar tar-riżoluzzjoni tagħhom, jitolbu lill-banek biex jagħmlu bidliet strutturali (pereżempju fl-istruttura ġuridika u organizzazzjonali) jekk l-awtorità tar-riżoluzzjoni temmen li jkunu meħtieġa biex jiġu indirizzati impedimenti għar-riżoluzzjoni effettiva. Filwaqt li r-regolament propost jindirizza firxa aktar wiesgħa ta' objettivi li jmorru lil hinn mir-riżoluzzjoni, jeħtieġ li jiġi żgurat li l-awtoritajiet rispettivi jikkomunikaw ma' xulxin. Għaldaqstant l-Artikolu 19 jiddikjara li jekk awtorità kompetenti tiddeċiedi li titlob għal separazzjoni, hija trid tinnotifika lill-awtoritajiet tar-riżoluzzjoni (l-Artikolu 19(1)) u tqis kwalunkwe valutazzjoni ta' riżolvibbiltà li tkun għaddejja jew li tkun teżisti qabel mill-awtoritajiet tar-riżoluzzjoni skont l-Artikolu 13 u 13a tal-BRRD. Bl-istess mod, l-awtorità tar-riżoluzzjoni trid tqis in-notifika ta' deċiżjoni ta' separazzjoni minn awtorità kompetenti meta tivvaluta r-riżolvibbiltà ta' istituzzjoni. 3.3.4.9. L-attivitajiet ipprojbiti għall-entità ta' negozjar L-Artikolu 20 jipprovdi li hemm ċerti attivitajiet li l-entità ta' negozjar ma tistax twettaq. Dawn huma li tieħu depożiti eliġibbli għal protezzjoni skont l-iskemi ta’ garanzija tad-depożiti u tipprovdi servizzi ta’ ħlas bl-imnut kif definit fid-Direttiva dwar is-Servizzi ta’ Ħlas[19]. 3.3.4.10. Deroga Billi r-Regolament propost jistabbilixxi regoli uniformi dwar l-għan, l-objettivi u l-istrumenti ta' riforma strutturali tal-banek fis-suq intern, l-Artikolu 21 jippermetti deroga possibbli mir-rekwiżiti ta' separazzjoni fil-Kapitolu III għall-istituzzjonijiet ta’ kreditu koperti mil-leġiżlazzjoni nazzjonali li jkollha effett ekwivalenti għall-provvedimenti tal-Kapitolu III tal-proposta. Din id-deroga se tingħata mill-Kummissjoni fuq talba tal-Istat Membru inkwistjoni wara li l-Istat Membru jikseb opinjoni pożittiva mill-awtorità kompetenti responsabbli għas-superviżjoni tal-banek li għalihom tkun qed tintalab id-deroga. Sabiex tikkwalifika għad-deroga, il-leġiżlazzjoni nazzjonali primarja trid tkun fis-seħħ sad-29 ta' Jannar 2014 u tissodisfa l-kriterji stipulati fl-Artikolu 21(1). Dan ifisser li l-għan tal-liġi nazzjonali, l-ambitu materjali u l-provvedimenti tagħha li jirreferu għas-separazzjoni ġuridika, ekonomika u ta' governanza tal-entità li tieħu depożiti jridu ikunu simili għal dawk fir-Regolament propost. 3.3.5. Konformità: entitajiet u awtoritajiet kompetenti (il-Kapitolu V) Il-biċċa l-kbira tal-banek koperti mill-Artikolu 3 joperaw f’diversi pajjiżi, kemm permezz ta’ fergħat kif ukoll ta' sussidjarji. Huma kkontrollati minn diversi awtoritajiet differenti, kemm awtoritajiet tad-domiċilju (kumpaniji prinċipali, sussidjarji fl-Istati Membri differenti) kif ukoll dawk ospitanti (fergħat). Sabiex jiżgura applikazzjoni effettiva u effiċjenti ta’ riforma strutturali fil-livell tal-grupp, l-Artikolu 26 jagħti l-aħħar kelma fuq deċiżjonijiet dwar separazzjoni strutturali lill-kontrollur prinċipali li għandu r-responsabbiltà tal-grupp konsolidat. Dan huwa l-approċċ magħżul minn xi proposti ta’ riforma nazzjonali. Il-kontrollur prinċipali, qabel ma jieħu ebda deċiżjoni, għandu jikkonsulta lill-kontrollur tad-domiċilju tas-sussidjarji sinifikanti tal-grupp. 3.3.6. Relazzjonijiet ma’ pajjiżi terzi (il-Kapitolu VI) L-Artikolu 27 jipprevedi l-adozzjoni ta’ atti delegati li jirrikonoxxu r-riformi strutturali ta' pajjiż terz bħala ekwivalenti meta dawn jissodisfaw ċerti kundizzjonijiet. 3.3.7. Sanzjonijiet u miżuri amministrattivi (il-Kapitolu VII) Il-Kapitolu VII jirrifletti l-politiki orizzontali attwali fis-settur tas-servizzi finanzjarji fir-rigward ta' sanzjonijiet u miżuri. Huwa jiddefinixxi approċċ komuni għall-ksur prinċipali tar-Regolament propost u jistabbilixxi sanzjonijiet u miżuri amministrattivi li l-awtoritajiet kompetenti għandu jkollhom is-setgħa li japplikaw f'każ ta’ ksur prinċipali. 3.3.8. Rapport u Rieżami (il-Kapitolu VIII) L-adozzjoni ta’ din il-proposta tikkostitwixxi l-ewwel sett ta’ regoli ta' separazzjoni strutturali li japplikaw għall-banek fil-livell tal-Unjoni. Għaldaqstant, huwa importanti li wieħed jivvaluta jekk ir-regoli deskritti hawn fuq kinux mezz effettiv u effiċjenti biex jintlaħqu l-għan u l-objettivi tar-riforma strutturali. Għal dak l-għan il-Kapitolu finali jagħti ħarsa ġenerali lejn għadd ta’ oqsma fejn il-Kummissjoni se tirrevedi l-qafas f'termini kemm ġenerali kif ukoll speċifiċi (l-Artikolu 34). Pereżempju, ir-reviżjonijiet se jiffukaw fuq l-applikazzjoni tal-limiti, l-applikazzjoni u l-effettività tal-projbizzjoni mbassra fl-Artikolu 6, l-ambitu tal-attivitajiet soġġetti għar-rieżami, u l-adegwatezza u l-applikazzjoni tal-metriċi. 3.3.9. Skeda Dan li ġej jindika d-dati prinċipali relatati mal-adozzjoni u l-implimentazzjoni tal-provvedimenti ewlenin ta’ din il-proposta, fuq il-bażi li t-test finali tar-Regolament jiġi adottat mill-PE u l-Kunsill sa Ġunju 2015: · il-Kummissjoni tadotta l-atti delegati meħtieġa għall-implimentazzjoni tal-provvedimenti ewlenin sal-1 ta’ Jannar 2016; · il-lista ta’ banek koperti u derogati tiġi ppubblikata fl-1 ta’ Lulju 2016 u fuq bażi annwali minn hemm 'il quddiem; · il-projbizzjoni fuq in-negozju proprjetarju ssir effettiva fl-1 ta’ Jannar 2017; · il-provvedimenti dwar is-separazzjoni ta’ attivitajiet ta' negozjar minn istituzzjonijiet ta’ kreditu se jidħlu fis-seħħ fl-1 ta’ Lulju 2018. 4. L-implikazzjonijiet għall-baġit: L-impatt finanzjarju u baġitarju tal-proposta huwa indikat fir-rapport finanzjarju leġiżlattiv mehmuż. 2014/0020 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar miżuri strutturali li jtejbu r-reżiljenza ta’ istituzzjonijiet ta’ kreditu tal-UE (Test b'relevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikulari l-Artikolu 114 tiegħu, Wara li kkunsidraw il-proposta mill-Kummissjoni Ewropea, Wara t-trażmissjoni tal-abbozz tal-att leġiżlattiv lill-parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[20], Wara li kkunsidraw l-opinjoni tal-Bank Ċentrali Ewropew[21], Wara li kkonsultaw il-Kontrollur Ewropew għall-Protezzjoni tad-Dejta[22], Filwaqt li jaġixxu skont il-proċedura leġiżlattiva ordinarja, Billi: (1) Is-sistema finanzjarja tal-Unjoni tinkludi aktar minn 8 000 bank ta’ daqsijiet differenti, strutturi korporattivi u mudelli operazzjonali, li ftit minnhom jeżistu fil-forma ta' gruppi bankarji kbar li jwettqu sett ta’ attivitajiet li jinkludu kollox. Dawk il-gruppi jinkludu firxa kumplessa ta’ entitajiet ġuridiċi u relazzjonijiet intragrupp. Huma magħqudin ħafna ma’ xulxin permezz ta’ self u tislif interbankarju u permezz ta’ swieq tad-derivattivi. L-impatt tal-fallimenti possibbli ta’ dawn il-banek kbar jista’ jkun estremament mifrux u sinifikanti. (2) Il-kriżi finanzjarja wriet in-natura interkonnessa tal-banek tal-Unjoni u r-riskju li jirriżulta għas-sistema finanzjarja. B'riżultat ta' dan, ir-riżoluzzjoni sa issa kienet ta’ sfida, kienet tinvolvi gruppi bankarji sħaħ, mhux biss partijiet mhux vijabbli, u kienet tiddependi b’mod sinifikanti fuq l-appoġġ pubbliku. (3) Mill-bidu tal-kriżi finanzjarja, l-Unjoni u l-Istati Membri tagħha impenjaw ruħhom f'tiġdid fundamentali tar-regolamentazzjoni u s-superviżjoni bankarja fosthom l-issettjar tal-ewwel passi lejn unjoni bankarja. Minħabba l-qawwa tal-kriżi finanzjarja u l-ħtieġa li jiġi żgurat li l-banek kollha jistgħu jiġu riżolti, kien hemm bżonn li jiġi vvalutat jekk jinħtiġux aktar miżuri biex ikomplu jnaqqsu l-probabilità u l-impatt ta’ falliment tal-akbar u l-aktar banek kumplessi. Grupp ta' Esperti ta' Livell Għoli (High-level Expert Group - HLEG) immexxi minn Erkki Liikanen ingħata l-mandat għal dan l-għan. L-HLEG irrakkomanda s-separazzjoni obbligatorja tan-negozjar proprjetarju u attivitajiet ta' negozjar oħrajn b’riskju għoli f’entità ġuridika separata fi ħdan il-grupp bankarju għall-akbar u l-aktar banek kumplessi. (4) L-aġenda regolatorja bankarja li għaddejja bħalissa se żżid b’mod sinifikanti r-reżiljenza kemm tal-banek individwali kif ukoll tas-settur bankarju kollu kemm hu. Madankollu, subsett limitat tal-akbar u l-aktar gruppi bankarji kumplessi tal-Unjoni għadhom kbar wisq biex ifallu, kbar wisq biex jiġu salvati u kumplessi wisq biex jiġu mmaniġġjati, sorveljati u riżolti. Għaldaqstant ir-riforma strutturali tikkumplimenta b'mod importanti l-inizjattivi u l-miżuri regolatorji l-oħrajn, billi toffri mezz kif jiġu indirizzati b'mod aktar dirett il-kumplessità intragrupp, is-sussidji intragrupp, u l-inċentivi eċċessivi għat-teħid ta’ riskji. Għadd ta’ Stati Membri adottaw jew qed jikkunsidraw li jadottaw miżuri li jintroduċu riforma strutturali fis-sistemi bankarji rispettivi tagħhom. (5) Fit-3 ta’ Lulju 2013, il-Parlament Ewropew talab lill-Kummissjoni biex tipprevedi approċċ ibbażat fuq il-prinċipji għar-riforma strutturali tas-settur bankarju Ewropew. (6) Il-bażi ġuridika għal dan ir-Regolament hija l-Artikolu 114(1) tat-Trattat dwar il-Funzjonament tal-Unjoni Ewropea (TFUE), li jippermetti l-adozzjoni ta' miżuri għall-approssimazzjoni ta' provvedimenti nazzjonali li jimmiraw għat-twaqqif u l-funzjonament tajjeb tas-suq intern. (7) Leġiżlazzjoni nazzjonali inkonsistenti li ma ssegwix l-istess għanijiet ta’ politika b’mod li huwa kompatibbli u ekwivalenti mal-mekkaniżmi previsti f’dan ir-Regolament iżżid ir-riskji li deċiżjonijiet ta' movimenti ta’ kapital ta’ parteċipanti fis-suq jiġu affettwati b’mod negattiv minħabba li regoli u prattiki differenti u inkonsistenti jistgħu jgħollu b’mod sinifikanti l-kosti operazzjonali għall-istitituzzjonijiet ta' kreditu li joperaw bejn il-fruntieri u għalhekk iwasslu għal allokazzjoni inqas effiċjenti tar-riżorsi u l-kapital meta mqabbla ma’ sitwazzjoni fejn il-moviment ta' kapital ikun soġġett għal regoli konsistenti. Għall-istess raġunijiet, regoli differenti u inkonsistenti jaffettwaw ukoll b’mod negattiv deċiżjonijiet ta’ parteċipanti fis-suq rigward fejn u kif jipprovdu servizzi finanzjarji transfruntiera. Regoli differenti u inkonsistenti jistgħu jħeġġu b'mod mhux intenzjonat ukoll l-arbitraġġ ġeografiku. Il-moviment tal-kapital u l-provvediment ta’ servizzi transfruntiera huma elementi essenzjali għall-funzjonament xieraq tas-suq intern tal-Unjoni. Mingħajr approċċ mifrux mal-Unjoni kollha, l-istituzzjonijiet ta' kreditu se jiġu mġiegħla jadattaw l-istruttura u l-operazzjonijiet tagħhom mal-limiti nazzjonali, u b'hekk isiru aktar kumplessi u jwasslu għal aktar frammentazzjoni tas-suq intern. (8) Leġiżlazzjoni nazzjonali inkonsistenti timmina wkoll l-isforzi biex tinkiseb ġabra unika tar-regoli applikabbli madwar is-suq intern. Żvilupp bħal dan ikollu l-effett ukoll li jillimita l-effettività tal-Mekkaniżmu Superviżorju Uniku[23] (MSU) għaliex il-Bank Ċentrali Ewropew (BĊE) ikollu japplika sett ta’ leġiżlazzjoni differenti u inkonsistenti għall-istituzzjonijiet ta’ kreditu li jkunu taħt is-superviżjoni tiegħu li jżidu l-kosti u l-kumplessità superviżorja. Leġiżlazzjoni inkonsistenti tagħmel ukoll l-immaniġġjar ta’ istituzzjonijiet ta’ kreditu transfruntiera aktar diffiċli u għaljin, speċjalment f’termini tal-iżgurar tal-konformità ma’ regoli diverġenti u possibbilment inkonsistenti. Bl-istess mod, il-Mekkaniżmu Uniku ta' Riżoluzzjoni[24] (MUR) ikollu jsolvi l-istituzzjonijiet ta' kreditu soġġetti għal rekwiżiti nazzjonali potenzjalment rigward l-istruttura organizzattiva u operazzjonali tagħhom. (9) L-armonizzazzjoni fil-livell tal-Unjoni tista' tiżgura li l-gruppi bankarji tal-Unjoni, li ħafna minnhom joperaw f'diversi Stati Membri, huma rregolati minn qafas komuni ta' rekwiżiti strutturali li bih jevitaw distorsjonijiet tal-kompetizzjoni, inaqqsu l-kumplessita regolatorja, jevitaw kosti ta' konformità mhux iċċertifikati għal attivitajiet transfruntiera, jippromwovu aktar integrazzjoni fis-suq tal-UE u jikkontribwixxu għall-eliminazzjoni ta' opportunitajiet ta' arbitraġġ regolatorju. (10) B'mod konsistenti mal-għanijiet ta' kontribuzzjoni għall-funzjonament tas-suq intern, għandu jkun possibbli li tingħata deroga għal istituzzjoni ta’ kreditu mill-provvedimenti dwar is-separazzjoni ta’ ċerti attivitajiet ta' negozjar fejn Stat Membru jkun adotta leġiżlazzjoni primarja nazzjonali qabel id-29 ta’ Jannar 2014 (inkluża leġiżlazzjoni sekondarja adottata sussegwentement) li tipprojbixxi l-istituzzjonijiet ta’ kreditu, li jieħdu depożiti minn individwi u Intrapriżi Żgħar u Medji (Small and Medium sized Enterprises - SMEs) milli jitrattaw f’investimenti bħala prinċipal u jżommu assi ta' negozjar. Għaldaqstant, l-Istat Membru għandu jkun intitolat li jitlob lill-Kummissjoni li tikkonċedi deroga mill-provvedimenti dwar is-separazzjoni ta’ ċerti attivitajiet ta' negozjar għal istituzzjoni ta’ kreditu li tkun soġġetta għal-leġiżlazzjoni nazzjonali kompatibbli ma’ dawk il-provvedimenti. Dan jippermetti lill-Istati Membri li diġà għandhom leġiżlazzjoni primarja fis-seħħ, li l-effetti tagħhom ikunu ekwivalenti u konsistenti ma’ dan ir-Regolament, sabiex jevitaw l-allinjament ta’ provvedimenti eżistenti u effettivi. Sabiex jiġi żgurat li l-impatt ta’ dik il-leġiżlazzjoni nazzjonali, kif ukoll ta’ miżuri ta’ implimentazzjoni sussegwenti, ma jipperikolax l-għan jew il-funzjonament tas-suq intern, l-għan ta’ dik il-leġiżlazzjoni nazzjonali u l-arranġamenti superviżorji u ta’ infurzar relatati jridu jkunu kapaċi jiżguraw li l-istituzzjonijiet ta’ kreditu li jieħdu depożiti eliġibbli minn individwi u minn SMEs jikkonformaw ma’ rekwiżiti vinkolanti li huma ekwivalenti u kompatibbli mall-provvedimenti previsti f’dan ir-Regolament. L-awtorità kompetenti li tissorvelja l-istituzzjoni ta’ kreditu soġġetta għal-leġiżlazzjoni nazzjonali inkwistjoni għandha tkun responsabbli sabiex tipprovdi opinjoni li għandha takkumpanja t-talba għad-deroga. (11) Skont l-Artikolu 4(1)(i) tar-Regolament tal-Kunsill (UE) Nru 1024/2013[25] il-BĊE għandu s-setgħa li jwettaq kompiti superviżorji fir-rigward tal-bidliet strutturali meħtieġa minn istituzzjonijiet ta’ kreditu biex jipprevjenu stress finanzjarju jew falliment meta dawk il-kompiti jkunu stipulati b’mod espliċitu mil-liġi tal-Unjoni għall-awtoritajiet kompetenti. (12) Dan ir-Regolament għandu l-għan li jnaqqas it-teħid tar-riskju eċċessiv u t-tkabbir rapidu tal-karta bilanċjali, ir-riżoluzzjoni diffiċli, il-monitoraġġ diffiċli, il-kunflitti ta’ interess, id-distorsjonijiet tal-kompetizzjoni, u l-allokazzjoni ħażina tal-kapital. Huwa għandu l-għan ukoll li jipproteġi l-istituzzjonijiet li jwettqu attivitajiet li jistħoqqilhom xibka ta’ sikurezza pubblika minn telf li jkun sar b’riżultat ta’ attivitajiet oħra. Għalhekk regoli meħtieġa għandhom jikkontribwixxu biex il-banek jerġgħu jiffukaw fuq ir-rwol prinċipali tagħhom orjentat lejn ir-relazzjonijiet li jaqdu l-ekonomija reali, u jevitaw li l-kapital bankarju jkun allokat eċċessivament għan-negozjar għas-skapitu tas-self għall-ekonomija mhux finanzjarja. (13) Dan ir-Regolament se japplika biss għal istituzzjonijiet ta’ kreditu u gruppi b’attivitajiet ta' negozjar li jissodisfaw il-limiti stabbiliti fir-Regolament. Dan huwa konformi mal-mira espliċita fuq is-subsett limitat tal-akbar u l-aktar istituzzjonijiet ta' kreditu u gruppi kumplessi li minkejja atti leġiżlattivi oħrajn jibqgħu kbar wisq biex ifallu, kbar wisq biex jiġu salvati u kumplessi wisq biex jiġu mmaniġġjati, ikkontrollati u riżolti. Għaldaqstant, il-provvedimenti ta’ dan ir-Regolament għandhom japplikaw biss għal dawk l-istituzzjonijiet ta' kreditu u gruppi tal-Unjoni li jitqiesu sistemikament importanti globalment jew jaqbżu ċerti limiti relattivi u assoluti bbażati fuq il-kontabilità f’termini tal-attività ta’ negozjar jew daqs assolut. L-Istati Membri jew l-awtoritajiet kompetenti jistgħu jiddeċiedu li jimponu miżuri simili anke fuq istituzzjonijiet ta’ kreditu iżgħar. (14) L-ambitu territorjali ta’ dan ir-Regolament għandu jkun wiesgħa biex jiżgura li l-kompetizzjoni ma tiġix imfixkla u li jiġi evitat il-ksur. Madankollu, jekk is-sussidjarji tal-kumpaniji prinċipali tal-UE f’pajjiżi terzi jew il-fergħat tal-UE ta’ istituzzjonijiet ta' kreditu stabbiliti f’pajjiż terzi li jaqgħu fl-ambitu ta’ dan ir-Regolament huma soġġetti għal miżuri li fl-opinjoni tal-Kummissjoni huma meqjusa li għandhom effett ekwivalenti għal dawk f’dan ir-Regolament, dawn għandhom ikunu eżenti. L-awtoritajiet kompetenti għandhom ikunu kapaċi wkoll jeżentaw sussidjarji barranin ta’ gruppi b'kumpanija prinċipali tal-UE jekk dawk ikunu awtonomi u jekk l-impatt tal-falliment tagħhom ikollu effetti limitati fuq il-grupp kollu kemm hu. (15) L-istituzzjonijiet ta’ kreditu u entitajiet li jappartjenu għall-istess grupp għandhom ikunu pprojbiti milli jixtru u jbigħu strumenti finanzjarji u komoditajiet għall-kont tagħhom, billi din l-attività għandha ftit jew xejn valur miżjud għall-ġid pubbliku u għandha riskju inerenti. (16) Huwa diffiċli li wieħed jiddistingwi bejn negozjar proprjetarju minn ġenerazzjoni tas-suq. Biex tingħeleb din id-diffikultà, il-projbizzjoni ta’ negozjar proprjetarju għandha tkun limitata għal uffiċċji, unitajiet, diviżjonijiet jew negozjanti individwali ddedikati speċifikament għal negozjar proprjetarju. Il-banek ma għandhomx ikunu jistgħu jevitaw il-projbizzjoni billi jħaddmu jew jibbenefikaw minn investimenti f’entitajiet mhux bankarji li jimpenjaw ruħhom f’negozjar proprjetarju. (17) Sabiex ikun żgurat li l-entitajiet soġġetti għall-projbizzjoni tan-negozjar proprjetarju jkunu jistgħu jkomplu jikkontribwixxu għall-finanzjament tal-ekonomija, huma għandhom jitħallew jinvestu f’lista magħluqa ta’ fondi. Din il-lista eżawrjenti għandha tinkludi fondi ta' investiment alternattiv (alternative investment funds - AIFs) magħluqa u mingħajr lieva finanzjarja, il-Fondi Ewropej ta’ Kapital ta’ Riskju, il-Fondi ta' Intraprenditorija Soċjali Ewropej u l-Fondi Ewropej tal-Investiment fuq Terminu Twil. Biex jiġi żgurat li dawn il-fondi ma jipperikolawx il-vijabbiltà u s-sodezza finanzjarja tal-istituzzjonijiet ta’ kreditu li jinvestu fihom, jeħtieġ li AIFs magħluqa u mingħajr lieva finanzjarja li xorta jistgħu jinvestu fihom l-istituzzjonijiet ta’ kreditu jkunu mmaniġġjati minn maniġers tal-AIFs li huma awtorizzati u kontrollati skont il-provvedimenti rilevanti tad-Direttiva 2011/61/UE tal-Parlament Ewropew u tal-Kunsill[26], u li dawk l-AIFs ikunu stabbiliti fl-Unjoni jew, jekk ma jkunux stabbiliti fl-Unjoni, ikunu kkummerċjalizzati fl-Unjoni skont ir-regoli ta’ dik id-Direttiva. (18) L-entitajiet soġġetti għall-projbizzjoni tan-negozjar proprjetarju għandhom jitħallew jużaw il-kapital proprju tagħhom biex jagħmlu l-investimenti fil-qafas tal-immaniġġjar ta’ flus tagħhom. L-immaniġġjar ta' flus għandu jkun attività bl-għan li jiġi ppreservat il-valur tal-kapital proprju filwaqt li jinfirex ir-riskju ta' kreditu fost il-kontropartijiet multipli u tiġi mmassimizzata l-likwidità tal-kapital proprju. Fl-immaniġġjar ta' flus tagħhom, l-entitajiet soġġetti għall-projbizzjoni ta' negozjar proprjetarju ma għandhomx ikollhom l-objettiv li jiksbu qligħ akbar mir-rati tas-suq monetarju, u jużaw bħala punt ta’ riferiment ir-rata ta’ redditu ta’ bond tal-gvern ta’ tliet xhur ta' kwalità għolja. (19) Assi ekwivalenti ta’ flus huma strumenti li jiġu nnegozjati fis-suq tal-flus, pereżempju kambjali tat-teżor u ta' awtoritajiet lokali, ċertifikati ta’ depożitu, karti kummerċjali, aċċettazzjonijiet ta' bankiera, noti ta' terminu qasir jew unitajiet jew ishma ta’ fondi rregolati tas-suq monetarju. Sabiex jiġi pprojbit il-bejgħ qasir, istituzzjoni ta’ kreditu għandha żżomm assi ekwivalenti ta' flus qabel ma tkun tista’ tbigħ dawn l-assi. (20) Il-politiki ta’ remunerazzjoni li jħeġġu teħid ta’ riskju eċċessiv jistgħu jimminaw l-immaniġġjar sod u effettiv tar-riskju tal-banek. Billi jikkomplimentaw il-liġi tal-Unjoni rilevanti u eżistenti f’dan il-qasam, il-provvedimenti ta’ remunerazzjoni għandhom jikkontribwixxu għall-prevenzjoni ta’ evażjoni tal-projbizzjoni tan-negozjar proprjetarju. Bl-istess mod, dan għandu jnaqqas kwalunkwe attività ta' negozjar proprjetarju residwa jew moħbija mill-istituzzjonijiet ta’ kreditu prinċipali meta jwettqu l-immaniġġjar tar-riskju prudenti. (21) Il-korp maniġerjali tal-entitajiet soġġetti għall-projbizzjoni tan-negozjar proprjetarju għandu jiżgura l-konformità ma’ din il-projbizzjoni. (22) Ħlief għan-negozjar proprjetarju, istituzzjonijiet ta' kreditu kbar jimpenjaw ruħhom f’diversi attivitajiet tan-negozjar oħrajn, bħall-ġenerazzjoni tas-suq, il-ħruġ, l-attività ta' investiment u ta' sponsorizzar marbuta mat-titolizzazzjoni riskjuża, jew l-istrutturar, l-irranġar, jew l-eżekuzzjoni ta’ tranżazzjonijiet derivattivi kumplessi. Dawn l-attivitajiet ta' negozjar huma ta’ spiss relatati ma’ attività tal-klijenti imma jistgħu madankollu jagħtu lok għal tħassib. Madankollu, jekk wieħed iqis in-natura potenzjalment utli ta’ dawn l-attivitajiet huma ma għandhomx ikunu soġġetti għal projbizzjoni diretta. Minflok, dawn l-attivitajiet għandhom jibqgħu soġġetti għal valutazzjoni ex post mill-awtorità kompetenti u, potenzjalment, għal rekwiżit li għandhom ikunu separati mill-bqija tal-attivitajiet tal-grupp. (23) Jekk, meta jiġu vvalutati l-attivitajiet ta' negozjar, l-awtorità kompetenti tikkonkludi li dawn jaqbżu ċerti metriċi f’termini ta’ daqs relattiv, l-ingranaġġ, il-kumplessità, il-profittabilità, ir-riskju tas-suq assoċjat, kif ukoll l-interkonnettività, hija għandha titlob għas-separazzjoni tagħhom mill-istituzzjoni ta' kreditu prinċipali sakemm l-istituzzjoni ta' kreditu prinċipali ma tkunx tista’ turi għas-sodisfazzjon tal-awtorità kompetenti li dawn l-attivitajiet ta’ negozjar ma humiex ta' theddida għall-istabbiltà finanzjarja tal-istituzzjoni ta’ kreditu prinċipali jew għas-sistema finanzjarja tal-Unjoni kollha kemm hi, b'kont meħud tal-objettivi stabbiliti f'dan ir-Regolament. (24) Hemm tħassib partikolari fir-rigward tal-ġenerazzjoni tas-suq. Ir-riżolvibbiltà ta’ bank tista’ titfixkel bil-preżenza ta’ negozjar u inventarju fi ħdan grupp bankarju kbir, billi pożizzjonijiet tan-negozjar individwali jiġu trattati bl-istess mod fi proċess ta' riżoluzzjoni, kemm jekk jirriżultaw minn ġenerazzjoni tas-suq immexxija minn attività tal-klijenti kif ukoll jekk minn spekulazzjoni. Barra minn hekk, il-ġeneraturi tas-suq huma interkonnessi ma’ gruppi bankarji kbar oħrajn. Barra minn hekk, il-ġeneraturi tas-suq jistgħu jiġu esposti għal riskju tal-kontraparti sostanzjali u l-funzjonament konkret tal-ġenerazzjoni tas-suq jista' jvarja fir-rigward ta’ strumenti finanzjarji u mudelli tas-suq differenti. Għaldaqstant, għandha tingħata attenzjoni partikulari għal dawk l-attivitajiet matul il-valutazzjoni tal-awtorità kompetenti. (25) Ċerti attivitajiet li jinvolvu t-titolizzazzjoni ppermettew li l-istituzzjonijiet ta' kreditu jibnu riskji malajr, jikkonċentraw ir-riskji fis-settur ingranat, ikabbru d-dipendenza fuq id-dejn f'perjodu notevolment qasir ta’ żmien bejn l-intermedjarji finanzjarji, u li jagħmlu l-intermedjarji finanzjarji aktar interkonnessi b’mod sinifikanti. Sakemm it-titolizzazzjoni ma tissodisfax ċerti kriterji minimi li għandhom jitqiesu bħala ta’ kwalità għolja, l-istituzzjonijiet ta' kreditu xorta jista' jkollhom riskju tal-likwidità sinifikanti. Barra minn hekk, l-investiment fi prodotti titolizzati riskjużi jista’ jagħti lok għall-interkonnettività tal-istituzzjonijiet finanzjarji li tfixkel ir-riżoluzzjoni ordnata u rapida. Bħala konsegwenza, dawn l-attivitajiet jeħtieġu attenzjoni partikulari matul il-valutazzjoni tal-awtorità kompetenti. (26) Biex jassiguraw separazzjoni effettiva f’termini ġuridiċi, ekonomiċi, ta' governanza u operazzjonali, l-istituzzjonijiet ta’ kreditu prinċipali u l-entitajiet tan-negozjar għandhom jiksbu l-kapital, il-likwidità, u r-regoli ta' skopertura kbira fuq bażi ta' subgrupp funzjonali. Huma għandu jkollhom governanza indipendenti b'saħħitha u korpi ta’ maniġment separati. (27) Il-gruppi li jikkwalifikaw bħala impriżi mutwali, istituzzjonijiet ta' tfaddil jew gruppi simili għandhom struttura ekonomika u ta' sjieda speċifika. L-imponiment ta' wħud mir-regoli relatati mas-separazzjoni jista' jkun jeħtieġ li jkun hemm bidliet profondi fl-organizzazzjoni strutturali ta’ dawn l-entitajiet li l-kosti tagħhom jistgħu ma jkunux proporzjonati mal-benefiċċji. Sakemm dawn il-gruppi jaqgħu taħt l-ambitu tar-Regolament, l-awtorità kompetenti tista’ tiddeċiedi li tippermetti li l-istituzzjonijiet ta’ kreditu prinċipali li jissodisfaw ir-rekwiżiti stabbiliti fl-Artikolu 49(3)(a) jew (b) tar-Regolament (UE) Nru 575/2013 iżommu strumenti kapitali jew drittijiet tal-vot f’entità ta' negozjar fejn l-awtorità kompetenti tqis li ż-żamma ta’ dawn l-istrumenti kapitali jew id-drittijiet tal-vot tkun indispensabbli għall-funzjonament tal-grupp u li l-istituzzjoni ta' kreditu prinċipali tkun ħadet biżżejjed miżuri sabiex jittaffew b’mod xieraq ir-riskji rilevanti. (28) Il-limiti ta’ skoperturi kbar għandhom l-għan li jipproteġu lill-istituzzjonijiet ta' kreditu kontra r-riskju ta’ telf imġarrab minħabba konċentrazzjoni eċċessiva fuq klijent wieħed jew grupp ta’ klijenti relatati. L-applikazzjoni ta' dawn ir-restrizzjonijiet bejn il-partijiet separati fi ħdan l-istituzzjoni ta' kreditu jew il-grupp, kif ukoll bejn l-istituzzjoni ta’ kreditu prinċipali u l-entitajiet esterni li jwettqu attivitajiet ta' negozjar huma parti integrali minn dan ir-Regolament. Madankollu, irrispettivament mil-limiti ta’ espożizzjoni individwali, skoperturi kbar aggregati xorta jistgħu jkunu sostanzjali. Għaldaqstant, il-limiti individwali għandhom ikunu kkumplimentati b'limitu għall-iskoperturi l-kbar aggregati. Sabiex jillimitaw l-applikazzjoni tax-xibka ta’ sikurezza pubblika għall-attivitajiet soġġetti għas-separazzjoni u sabiex ikun hemm distinzjoni ċara bejn l-attivitajiet ta’ entità tan-negozjar mill-istituzzjoni ta’ kreditu prinċipali, l-entitajiet ta' negozjar għandhom ikunu pprojbiti milli jieħdu depożiti li huma eliġibbli għal assigurazzjoni tad-depożiti. Din il-projbizzjoni ma għandhiex tipprevjeni l-iskambju ta’ kollateral li huwa strettament relatat mal-attivitajiet tan-negozjar tagħhom. Madankollu, sabiex ma jingħalaqx sors addizzjonali ta’ kreditu, l-entità ta' negozjar għandha titħalla testendi l-kreditu għall-klijenti kollha. Barra minn hekk, filwaqt li l-entità tan-negozjar jaf tkun teħtieġ li tipprovdi servizzi ta' pagament, ikklirjar u saldu bl-ingrossa, hija ma għandiex tkun involuta f’servizzi ta’ pagament bl-imnut. (29) Irrispettivament mis-separazzjoni, l-istituzzjoni ta' kreditu prinċipali għandha xorta tkun kapaċi timmaniġġja r-riskju tagħha stess. Għaldaqstant, ċerti attivitajiet ta' negozjar għandhom jiġu permessi sal-punt li jkunu mmirati lejn immaniġġjar prudenti tal-kapital, il-likwidita u l-finanzjament tal-istituzzjoni ta’ kreditu prinċipali u ma joħolqux tħassib għall-istabbiltà finanzjarja tagħha. B’mod simili, jeħtieġ li l-istituzzjonijiet ta’ kreditu prinċipali jkunu jistgħu jipprovdu ċerti servizzi meħtieġa ta’ mmaniġġjar tar-riskji lill-klijenti tagħhom. Madankollu, dan għandu jsir mingħajr ma l-istituzzjoni ta’ kreditu prinċipali tiġi esposta għal riskji bla bżonn u mingħajr ma jinħoloq tħassib għall-istabbiltà finanzjarja tagħha. L-attivitajiet tal-iħħeġġjar eliġibbli għall-fini ta’ mmaniġġjar b’mod prudenti tar-riskju proprju u għall-provvediment ta’ servizzi ta' mmaniġġjar tar-riskju għall-klijenti jistgħu, iżda ma għandhomx għalfejn, jikkwalifikaw bħala kontabilità għall-iħħeġġjar skont l-Istandards Internazzjonali tar-Rapportar Finanzjarju. (30) Sabiex isaħħaħ l-effettività tal-proċedura tat-teħid ta’ deċiżjonijiet ippreveduta f'dan ir-Regolament kif ukoll sabiex jiżgura kemm jista’ jkun possibbli li jkun hemm konsistenza bejn il-miżuri imposti taħt dan ir-Regolament, ir-Regolament tal-Kunsill (UE) Nru 1024/2013 tal-Parlament Ewropew u tal-Kunsill, id-Direttiva [BRRD] u d-Direttiva 2013/36/UE tal-Parlament Ewropew u tal-Kunsill[27], l-awtoritajiet kompetenti u l-awtoritajiet tar-riżoluzzjoni relevanti għandhom jikkoperaw mill-qrib fiċ-ċirkostanzi kollha wara li jingħatawlhom is-setgħat kollha fil-liġi rilevanti tal-Unjoni. Id-dmir ta' kooperazzjoni għandu jkopri l-istadji kollha tal-proċedura li jwasslu għal deċiżjoni finali tal-awtorità kompetenti li timponi miżuri strutturali. (31) Is-separazzjoni għandha impatt sinifikanti fuq l-istruttura ġuridika, organizzazzjonali u operazzjonali tal-gruppi bankarji. Sabiex jassiguraw applikazzjoni effettiva u effiċjenti ta' separazzjoni u sabiex tiġi evitata s-separazzjoni tal-gruppi tul linji ġeografiċi, id-deċiżjonijiet ta' separazzjoni għandhom jittieħdu fil-livell ta’ grupp mis-superviżur konsolidant, wara li jiġu kkonsultati l-awtoritajiet kompetenti ta’ sussidjarji sinifikanti ta' grupp bankarju kif xieraq. (32) Sabiex tkun promossa t-trasparenza u ċ-ċertezza tad-dritt għall-benefiċċju tal-partijiet interessati kollha tas-suq, l-Awtorità Bankarja Ewropea (ABE) għandha tippubblika u żżomm aġġornata fuq il-websajt tagħha lista ta’ istituzzjonijiet ta’ kreditu u gruppi soġġetti għar-rekwiżiti dwar il-projbizzjoni ta’ negozjar proprjetarju u separazzjoni ta’ ċerti attivitajiet ta' negozjar. (33) Sakemm id-divulgazzjoni tal-informazzjoni relatata mas-superviżjoni prudenzjali u mal-applikazzjoni ta’ dan ir-Regolament tkun tinvolvi l-ipproċessar tad-dejta personali, din id-dejta għandha tkun protetta bis-sħiħ mill-qafas ġuridiku tal-Unjoni. B'mod partikulari, id-dejta personali tinżamm mill-awtorità kompetenti għall-perjodu meħtieġ biss, f'konformità mar-regoli applikabbli dwar il-protezzjoni tad-dejta[28]. (34) Is-separazzjoni tinkludi bidliet fl-istruttura ġuridika, organizzazzjonali u operazzjonali tal-gruppi bankarji affettwati, u kollha kemm huma jiġġeneraw il-kosti. Sabiex jiġi limitat ir-riskju li l-kosti jitgħaddew lill-klijenti u l-istituzzjonijiet ta' kreditu jingħataw iż-żmien meħtieġ sabiex iwettqu deċiżjoni ta' separazzjoni b’mod ordnat, is-separazzjoni ma għandhiex tkun applikabbli minnufih mad-dħul fis-seħħ iżda tapplika mill-[UP idaħħal id-data eżatta 18-il xahar mid-data ta' pubblikazzjoni ta' dan ir-Regolament]. (35) Il-provvedimenti tas-servizzi jew l-attivitajiet ta' investiment kollha jew parti minnhom bħala okkupazzjoni jew operat regolari fuq bażi professjonali minn entitajiet differenti identifikati taħt dan ir-Regolament bħala riżultat ta’ bidliet strutturali imposti fuq istituzzjonijiet ta’ kreditu kbar, kumplessi u interkonnessi, għandhom jitwettqu f'konformità mad-dispożizzjonijiet tad-Direttiva 2004/39/KE tal-Parlament Ewropew u tal-Kunsill[29]. Meta dan ir-Regolament jipprovdi aktar restrizzjonijiet fuq il-kapaċità li dawn l-entitajiet iwettqu servizzi ta’ investiment meta mqabbla ma’ dawk definiti fid-Direttiva 2004/39/KE, il-provvedimenti ta’ dan ir-Regolament għandhom jipprevalu. Il-prestazzjoni ta’ dawn is-servizzi jew l-attivitajiet ta’ investiment hija soġġetta għal awtorizzazzjoni bil-quddiem f'konformità md-dispożizzjonijiet tad-Direttiva 2004/39/KE bl-eċċezzjoni tal-istituzzjonijiet ta’ kreditu li huma awtorizzati skont id-Direttiva 2013/36/UE. (36) Il-Kummissjoni għandha tikkoopera mal-awtoritajiet ta’ pajjiżi terzi sabiex jiġu esplorati soluzzjonijiet li jappoġġjaw lil xulxin biex jiżguraw konsistenza bejn il-provvedimenti f’dan ir-Regolament u r-rekwiżiti stabbiliti minn pajjiżi terzi. Għal dak l-għan, il-Kummissjoni għandha tkun kapaċi tiddetermina li qafas ġuridiku ta' pajjiż terz ikun ekwivalenti għal dan ir-Regolament, anke fir-rigward tal-arranġamenti ġuridiċi, superviżorji u ta' infurzar. (37) Sabiex jiġi żgurat li l-entitajiet soġġetti għal dan ir-Regolament jikkonformaw mal-obbligi li joħorġu minnu u sabiex jiġi żgurat li huma soġġetti għal trattament simili madwar l-Unjoni, għandhom jiġu żgurati sanzjonijiet u miżuri amministrattivi li huma effettivi, proporzjonali u dissważivi. Għaldaqstant, is-sanzjonijiet u l-miżuri amministrattivi stabbiliti minn dan ir-Regolament għandhom jissodisfaw ċerti rekwiżiti essenzjali fir-rigward tad-destinatarji, il-kriterji li għandhom ikunu kkunsidrati meta japplikaw sanzjoni jew miżura, il-pubblikazzjoni tas-sanzjonijiet jew tal-miżuri, is-setgħat ta’ sanzjonar ewlenin u l-livelli ta’ sanzjonijiet pekunarji amministrattivi. (38) Sabiex tispeċifika r-rekwiżiti stabbiliti f'dan ir-Regolament, is-setgħa li jiġu adottati atti f'konformità mal-Artikolu 290 tat-TFUE għandha tiġi ddelegata lill-Kummissjoni fir-rigward tal-elementi mhux essenzjali li ġejjin: l-espansjoni tat-tip ta' bonds tal-gvern li ma għandhomx ikunu pprojbiti skont l-Artikolu 6 u li l-awtoritajiet kompetenti ma għandhomx għalfejn jirrevedu jew iqisu għal separazzjoni; l-iffissar ta’ limiti u kundizzjonijiet rilevanti għal meta awtorità kompetenti tassumi li ċerti attivitajiet ta' negozjar iridu jiġu separati; l-espansjoni tal-lista ta’ strumenti li huma permessi għall-immaniġġjar tar-riskju proprju ta’ istituzzjoni ta’ kreditu; l-espansjoni tal-lista ta’ strumenti li istituzzjoni ta’ kreditu tista' tagħmel tranżazzjonijiet fihom biex timmaniġġja r-riskji tal-klijenti; il-kalkolazzjoni tal-limitu li meta jinqabeż ma jistgħux jinbiegħu u lanqas jitniżżlu derivattivi fuq il-karta bilanċjali ta' istituzzjoni ta' kreditu; l-iskoperturi kbar u l-firxa ta’ rikonoxximent tat-tekniki tal-mitigazzjoni tar-riskji ta' kreditu; l-emenda tal-komponenti tal-kunċett ta’ “attivitajiet ta' negozjar” użata għat-twaqqif tal-kundizzjonijiet ta’ applikazzjoni tal-Kapitolu II u l-Kapitolu III ta’ dan ir-Regolament; l-ispeċifikazzjoni tat-tipi ta’ titolizzazzjonijiet li mhumiex ta’ theddida għall-istabbiltà finanzjarja ta' istituzzjoni ta’ kreditu prinċipali jew is-sistema finanzjarja tal-Unjoni; il-kriterji għall-valutazzjoni tal-ekwivalenza ta’ oqfsa ġuridiċi u superviżorji ta' pajjiż terz. Huwa ta’ importanza partikolari li l-Kummissjoni twettaq konsultazzjonijiet xierqa matul ix-xogħol preparatorju tagħha, inkluż fil-livell tal-esperti. Il-Kummissjoni, meta tħejji u tfassal atti ddelegati, għandha tiżgura trażmissjoni simultanja, f’waqtha u xierqa tad-dokumenti rilevanti għall-Parlament Ewropew u għall-Kunsill. (39) Sabiex ikunu żgurati kundizzjonijiet uniformi għall-implimentazzjoni ta’ dan ir-Regolament, b’mod partikolari fir-rigward tal-provvedimenti stabbiliti fl-Artikoli 21 u 27, għandhom jiġu konferiti setgħat ta’ implimentazzjoni lill-Kummissjoni. (40) L-istandards tekniċi fis-servizzi finanzjarji għandhom jiżguraw armonizzazzjoni konsistenti u protezzjoni adegwata għad-depożitanti, l-investituri u l-konsumaturi fl-Unjoni kollha. Bħala entità b’kompetenza esperta speċjalizzata ħafna, ikun effiċjenti u xieraq li l-ABE tiġi fdata bl-elaborazzjoni ta’ standards tekniċi regolatorji abbozzati li ma jinvolvux għażliet ta’ politika. L-ABE għandha tiżgura proċessi amministrattivi u ta' rappurtar effiċjenti meta tkun qed tabbozza l-istandards tekniċi. (41) Il-Kummissjoni għandha tadotta standards tekniċi regolatorji żviluppati mill-ABE fir-rigward tal-metodoloġija għall-kejl konsistenti u l-applikazzjoni tal-metriċi fir-rigward tal-kalkolu tal-limitu li jekk jinqabeż għandha sseħħ is-separazzjoni tal-attivitajiet ta' negozjar permezz ta’ atti delegati skont l-Artikolu 290 tat-TFUE u skont l-Artikoli 10 sa 14 tar-Regolament (UE) Nru 1093/2010 tal-Parlament Ewropew u tal-Kunsill[30]. Il-Kummissjoni u l-ABE għandhom jiżguraw li dawk l-istandards ikunu jistgħu jiġu applikati mill-istituzzjonijiet kollha kkonċernati b'mod li jkun proporzjonali man-natura, l-iskala u l-kumplessità ta' dawn l-istituzzjonijiet u l-attivitajiet tagħhom. (42) Il-Kummissjoni għandha tingħata s-setgħa li tadotta standards tekniċi ta' implimentazzjoni żviluppati mill-ABE fir-rigward tal-metodoloġija għall-kalkolu tal-ammont ta’ attivitajiet ta' negozjar impenjati minn istituzzjonijiet ta’ kreditu u gruppi, il-mudell uniformi għad-divulgazzjoni tal-ammont totali u l-komponenti tal-istituzzjonijiet ta' kreditu u l-attivitajiet ta' negozjar tal-kumpaniji prinċipali u d-determinazzjoni tal-proċeduri u l-formoli għall-iskambju ta’ informazzjoni dwar sanzjonijiet mal-ABE permezz ta’ atti ta’ implimentazzjoni skont l-Artikolu 291 tat-TFUE u skont l-Artikolu 15 tar-Regolament (UE) Nru 1093/2010. (43) Skont il-prinċipju ta' proporzjonalità, huwa meħtieġ u xieraq li jintlaħaq l-għan ta’ prevenzjoni tar-riskju sistemiku, l-istress finanzjarju jew il-falliment ta’ istituzzjonijiet ta’ kreditu kbar, kumplessi u interkonnessi biex jiġu stabbiliti r-regoli dwar il-projbizzjoni fuq in-negozjar proprjetarju u s-separazzjoni ta’ ċerti attivitajiet ta' negozjar. Dan ir-Regolament ma jmurx lil hinn minn dak li hu meħtieġ biex jinkisbu dawk l-objettivi, skont l-Artikolu 5(4) tat-Trattat dwar l-Unjoni Ewropea. (44) Il-libertà li jitmexxa operat skont id-dritt tal-Unjoni u l-liġijiet u l-prattiċi nazzjonali hija rikonoxxuta skont l-Artikolu 16 tal-Karta tad-Drittijiet Fundamentali tal-Unjoni Ewropea (il-Karta). Kull persuna fi ħdan l-Unjoni għandha d-dritt li tniedi jew li tkompli operat mingħajr ma tkun soġġetta għal diskriminazzjoni jew restrizzjoni mhux meħtieġa. Barra minn hekk, is-sehem azzjonarju huwa protett bħala proprjetà skont l-Artikolu 17 tal-Karta. L-azzjonisti għandhom id-dritt għas-sjieda, l-użu, u d-disponiment mill-proprjetà tagħhom, u d-dritt li ma jiġux imċaħħda b'mod involontarju minn din il-proprjetà. Il-projbizzjoni ta’ negozjar proprjetarju u s-separazzjoni ta’ ċerti attivitajiet ta' negozjar previsti f’dan ir-Regolament jistgħu jaffettwaw il-libertà tal-operat kif ukoll id-drittijiet tal-proprjetà tal-azzjonisti li, f’sitwazzjoni bħal din, ma jistgħux jiddisponu mill-proprjetà tagħhom. (45) Il-limitazzjonijiet fuq il-libertà li wieħed ikollu operat u d-drittijiet tal-azzjonisti għandhom jikkonformaw mal-Artikolu 52 tal-Karta. Interferenza ma' dawn id-drittijiet ma għandhiex tkun sproporzjonata. Għalhekk, il-projbizzjoni jew separazzjoni ta’ attivitajiet ta' negozjar għandhom ikunu meħtieġa biss meta dan ikun fl-interess pubbliku li jiġi promoss il-funzjonament tajjeb tas-suq bankarju tal-Unjoni u l-istabbiltà finanzjarja. L-azzjonisti affettwati ma għandhomx jinżammu milli jużaw id-drittijiet ġuridiċi l-oħrajn tagħhom, bħad-dritt għal rimedju effettiv u għal proċess imparzjali. (46) Dan ir-Regolament jirrispetta d-drittijiet fundamentali u josserva l-prinċipji rikonoxxuti fil-Karta, b'mod partikulari d-dritt għar-rispett għall-ħajja privata u tal-familja, id-dritt għall-protezzjoni tad-dejta personali, il-libertà ta' intrapriża, id-dritt għall-proprjetà, id-dritt għal rimedju effettiv u għal proċess imparzjali, kif ukoll id-dritt għal difiża u r-rispett tal-prinċipju ne bis in idem. Dan ir-Regolament għandu jiġi applikat skont dawn id-drittijiet u l-prinċipji. (47) Billi l-entitajiet ikkonċernati mill-projbizzjoni ta’ negozjar proprjetarju se jeħtieġu ħin biżżejjed għall-implimentazzjoni tal-projbizzjoni, dan ir-Regolament jipprevedi li l-projbizzjoni tapplika [l-UP idaħħal id-data eżatta 18-il xahar mill-pubblikazzjoni ta’ dan ir-Regolament]. Bl-istess mod, il-proċeduri previsti f’dan ir-Regolament fir-rigward tal-provvedimenti li jwasslu għal deċiżjoni mill-awtorità kompetenti li jeħtieġ li l-attivitajiet ta’ negozjar li jiġu separati minn istituzzjoni ta’ kreditu prinċipali, u l-proċeduri li japplikaw għal gruppi wara l-adozzjoni ta’ din id-deċiżjoni, huma kumplessi u jeħtieġu żmien mhux biss biex iwettqu iżda anke biex jimplimentaw dawn il-miżuri b’mod responsabbli u sostenibbli. Għalhekk huwa xieraq li dawn il-provvedimenti japplikaw [l-UP idaħħal id-data eżatta 36 xahar mill-pubblikazzjoni ta’ dan ir-Regolament]. ADOTTAW DAN IR-REGOLAMENT: Kapitolu I Dispożizzjonijiet ġenerali Artikolu 1 Objettivi Dan ir-Regolament għandu l-għan li jipprevjeni r-riskju sistemiku, l-istress finanzjarju jew il-falliment ta’ entitajiet kbar, kumplessi u interkonnessi fis-sistema finanzjarja, b’mod partikulari l-istituzzjonijiet ta’ kreditu, u li jintlaħqu dawn l-objettivi: (a) li jitnaqqas it-teħid ta’ riskju eċċessiv fi ħdan l-istituzzjoni ta’ kreditu; (b) li jitneħħew il-kunflitti ta’ interess materjali bejn il-partijiet differenti tal-istituzzjoni ta’ kreditu; (c) li tiġi evitata l-allokazzjoni ħażina ta’ riżorsi u li jitħeġġeġ is-self għall-ekonomija reali; (d) li jikkontribwixxi għall-kundizzjonijiet ta’ kompetizzjoni mhux imxekkla għall-istituzzjonijiet ta’ kreditu kollha fi ħdan is-suq intern; (e) li titnaqqas l-interkonnettività fi ħdan is-settur finanzjarju li twassal għal riskju sistemiku; (f) li tiffaċilita l-immaniġġjar, il-monitoraġġ u s-superviżjoni tal-istituzzjoni ta’ kreditu; (g) li tiffaċilita r-riżoluzzjoni u l-irkupru tal-grupp b’mod ordnat. Artikolu 2 Suġġett Dan ir-Regolament jistabbilixxi regoli dwar: (a) il-projbizzjoni ta’ negozjar proprjetarju; (b) is-separazzjoni ta’ ċerti attivitajiet ta' negozjar. Artikolu 3 Ambitu 1. Dan ir-Regolament japplika għall-entitajiet li ġejjin: (a) kull istituzzjoni ta’ kreditu jew kumpanija prinċipali tal-UE, inklużi l-fergħat u s-sussidjarji kollha irrispettivament minn fejn ikunu jinsabu, meta jkunu identifikati bħala istituzzjoni sistemikament importanti globalment (Global Systemically Important Institution - G-SIIs) fl-applikazzjoni tal-Artikolu 131 tad-Direttiva 2013/36/UE; (b) waħda minn dawn l-entitajiet li ġejjin li għal perjodu ta’ tliet snin konsekuttivi jkollha assi totali li jammontaw għallinqas għal EUR 30 biljun u li jkollha attivitajiet ta' negozjar li jammontaw għallinqas għal EUR 70 biljun jew 10 fil-mija tal-assi totali tagħha: (i) kull istituzzjoni ta’ kreditu stabbilita fl-Unjoni li ma tkunx impriża prinċipali u l-anqas sussidjarja, inklużi l-fergħat kollha tagħha irrispettivament minn fejn ikunu jinsabu; (ii) kumpanija prinċipali tal-UE, inklużi l-fergħat u s-sussidjarji kollha irrispettivament minn fejn ikunu jinsabu, fejn waħda mill-entitajiet tal-grupp tkun istituzzjoni ta' kreditu stabbilita fl-Unjoni; (iii) fergħat ta' istituzzjonijiet ta' kreditu stabbiliti f'pajjiżi terzi. Artikolu 4 Ambitu negattiv 1. Dan ir-Regolament ma japplikax għal: (a) fergħat tal-UE ta’ istituzzjonijiet ta' kreditu stabbiliti f’pajjiżi terzi jekk ikunu soġġetti għal qafas ġuridiku li jkun meqjus bħala ekwivalenti skont l-Artikolu 27(1); (b) sussidjarji tal-kumpaniji prinċipali tal-UE stabbiliti f’pajjiżi terzi jekk ikunu soġġetti għal qafas ġuridiku li jkun meqjus bħala ekwivalenti skont l-Artikolu 27(1); (c) entitajiet imsemmija fil-punti (2) sa (23) tal-Artikolu 2(5) tad-Direttiva 2013/36/UE. 2. Flimkien mal-punt (b) tal-paragrafu 1, awtorità kompetenti tista' teżenta mir-rekwiżiti tal-Kapitolu III sussidjarji tal-kumpaniji prinċipali tal-UE stabbiliti f’pajjiżi terzi fejn ma hemm l-ebda regoli meqjusa ekwivalenti għall-Artikoli 10 sa 16 u 20 jekk dik l-awtorità kompetenti tkun sodisfatta li: (a) hemm strateġija ta' riżoluzzjoni miftiehma bejn l-awtorità ta' riżoluzzjoni fil-livell tal-grupp fl-Unjoni u l-awtorità ospitanti ta' pajjiż terz; (b) l-istrateġija ta' riżoluzzjoni ta’ sussidjarja ta' kumpanija prinċipali tal-UE stabbilita f’pajjiż terz ma jkollha l-ebda effett negattiv fuq l-istabbiltà finanzjarja tal-Istat(i) Membru/i fejn ikunu stabbiliti l-kumpanija prinċipali tal-UE u entitajiet tal-grupp oħrajn. Artikolu 5 Definizzjonijiet Għall-finijiet ta’ dan ir-Regolament, japplikaw id-definizzjonijiet li ġejjin: 1. "istituzzjonijiet ta' kreditu" tfisser istituzzjonijiet ta' kreditu kif definiti fil-punt (1) tal-Artikolu 4(1) tar-Regolament 575/2013 tal-Parlament Ewropew u tal-Kunsill[31]; 2. "grupp" tfisser impriża prinċipali u s-sussidjarji tagħha; 3. “riżoluzzjoni” tfisser ir-riżoluzzjoni kif definita fl-Artikolu 2(1) tad-Direttiva [BRRD]; 4. “negozjar proprjetarju” tfisser l-użu ta’ kapital proprju jew flus mislufa biex jittieħdu pożizzjonijiet f’kull tip ta’ tranżazzjoni biex jinxtraw, jinbiegħu jew jiġu akkwistati jew ċeduti mod ieħor kwalunkwe strument finanzjarju jew komodità għall-iskop uniku li jkun hemm qligħ għall-kont proprju, u mingħajr kwalunkwe konnessjoni mal-attività tal-klijenti attwali jew antiċipata jew għall-fini ta’ ħħeġġjar tar-riskju tal-entità bħala riżultat ta’ attività tal-klijenti attwali jew antiċipata, permezz tal-użu ta’ uffiċċji, unitajiet, diviżjonijiet jew negozjanti individwali iddedikati speċifikament għal dan it-teħid ta' pożizzjonijiet u qligħ, anke permezz ta' pjattaformi ta' negozjar proprjetarji ddedikati u bbażati fuq l-Internet; 5. “kumpanija prinċipali tal-UE” tfisser impriża prinċipali fi Stat Membru li ma tkunx sussidjarja ta’ impriża oħra fi ħdan kwalunkwe Stat Membru; 6. "sussidjarja" tfisser impriża sussidjarja kif definita fil-punt (10) tal-Artikolu 2 tad-Direttiva 2013/34/UE tal-Parlament Ewropew u tal-Kunsill[32]; 7. “awtorità kompetenti” tfisser awtorità kompetenti kif definita fil-punt (40) tal-Artikolu 4(1) tar-Regolament (UE) Nru 575/2013, inkluż il-BĊE skont ir-Regolament tal-Kunsill (UE) Nru 1024/2013; 8. “istituzzjoni” tfisser istituzzjoni kif definita fil-punt (3) tal-Artikolu 4(1) tar-Regolament (UE) Nru 575/2013; 9. “impriża prinċipali” tfisser impriża prinċipali kif definita fil-punt (9) tal-Artikolu 2 tad-Direttiva 2013/34/UE, inkluża istituzzjoni, kumpanija azzjonarja finanzjarja, kumpanija azzjonarja finanzjarja mħallta u kumpanija azzjonarja ta’ attività mħallta; 10. "strumenti finanzjarji" tfisser strumenti finanzjarji kif definiti fit-Taqsima C tal-Anness I tad-Direttiva 2004/39/KE; 11. “korp maniġerjali” tfisser korp maniġerjali kif definit fil-punt (7) tal-Artikolu 3(1) tad-Direttiva 2013/36/UE jew korp ekwivalenti l-korpi meta l-entità kkonċernata ma tkunx istituzzjoni; 12. “ġenerazzjoni tas-suq” tfisser l-impenn ta' istituzzjoni finanzjarja li tipprovdi l-likwidità fis-suq fuq bażi regolari u kontinwa, billi jitpoġġew kwotazzjonijiet fuq żewġ binarji fir-rigward ta’ ċertu strument finanzjarju, jew bħala parti mill-operat normali tiegħu, billi tissodisfa l-ordnijiet mibdija minn klijenti jew b’reazzjoni għat-talbiet tal-klijenti għan-negozjar, iżda fiż-żewġ każijiet mingħajr ma tiġi esposta għal riskju tas-suq materjali; 13. "sponsor" tfisser sponsor kif definit fil-punt (14) tal-Artikolu 4(1) tar-Regolament (UE) Nru 575/2013; 14. "titolizzazzjoni" tfisser titolizzazzjoni kif definita fil-punt (61) tal-Artikolu 4(1) tar-Regolament (UE) Nru 575/2013; 15. “negozjar f’derivattivi” tfisser xiri jew bejgħ ta' derivattivi; 16. “istituzzjoni ta’ kreditu prinċipali” tfisser istituzzjoni ta’ kreditu li tal-anqas tieħu depożiti eliġibbli taħt l-Iskema ta’ Garanzija għal Depożiti skont id-Direttiva 94/19/KE[33]; 17. "komodità" tfisser komodità kif definita fil-punt (1) tal-Artikolu 2 tar-Regolament (UE) Nru 1287/2006[34]; 18. "entità ta' grupp" tfisser entità ġuridika li hija parti minn grupp; 19. “entità finanzjarja” tfisser entità li taqa’ f’waħda mill-kategoriji li ġejjin: – entità tas-settur finanzjarju, kif definita fil-punt (27) tal-Artikolu 4(1) tar-Regolament (UE) Nru 575/2013; – fondi ta' investiment alternattiv ("AIF") magħluqa u mingħajr lieva finanzjarja kif definiti fid-Direttiva 2011/61/UE, fejn dawk l-AIFs huma stabbiliti fl-Unjoni jew, jekk mhumiex stabbiliti fl-Unjoni, huma kkumerċjalizzati fl-Unjoni skont l-Artikoli 35 jew 40 tad-Direttiva 2011/61/UE tal-Parlament Ewropew u tal-Kunsill[35], fondi ta' kapital ta' riskju kif definiti fl-Artikolu 3(b) tar-Regolament (UE) Nru 345/2013 tal-Parlament Ewropew u tal-Kunsill[36], fondi ta' intraprenditorija soċjali kif definiti fl-Artikolu 3(b) tar-Regolament (UE) Nru 346/2013[37] u l-AIF awtorizzat bħala fondi Ewropej tal-investiment fuq terminu twil (European long term investment funds - ELTIF) skont ir-Regolament (UE) Nru [XXX/XXXX][38]]; – UCITS kif definita fl-Artikolu 1(2) tad-Direttiva 2009/65/KE[39]; – entità bi skop speċjali tat-titolizzazzjoni kif definita fil-punt (66) tal-Artikolu 4(1) tar-Regolament (UE) Nru 575/2013; 20. “SME” tfisser impriża li tħaddem anqas minn 250 persuna u li l-fatturat annwali tagħha ma jaqbiżx il-EUR 50 miljun, u/jew it-total tal-karta bilanċjali annwali tagħha ma taqbiżx it-EUR 43 miljun; 21. “jittrattaw f'investimenti bħala prinċipal” tfisser ix-xiri, il-bejgħ, is-sottoskrizzjoni għal titoli jew investimenti bbażati kuntrattwalment bħala prinċipal; 22. “superviżur konsolidant” tfisser l-awtorità kompetenti responsabbli għall-eżerċizzju tas-superviżjoni ta’ kumpaninja prinċipali tal-UE u s-sussidjarji tagħha fuq bażi konsolidata kif definit fil-punt (48) tal-Artikolu 4(1) tar-Regolament (UE) Nru 575/2013. Kapitolu II Attivitajiet projbiti Artikolu 6 Il-projbizzjoni ta’ ċerti attivitajiet ta' negozjar 1. Entitajiet imsemmija fl-Artikolu 3 ma: (a) jinvolvux ruħhom f’negozjar proprjetarju; (b) bil-kapital proprju tagħhom jew flus mislufa u għall-iskop uniku li jagħmlu profitt għall-kont proprju: (i) jakkwistaw jew iżommu unitajiet jew ishma ta’ AIFs kif definiti fl-Artikolu 4(1)(a) tad-Direttiva 2011/61/UE; (ii) jinvestu f’derivattivi, ċertifikati, indiċi jew kwalunkwe strument finanzjarju ieħor li l-prestazzjoni tiegħu tkun marbuta ma’ ishma jew unitajiet ta’ AIFs; (iii) iżommu unitajiet jew ishma f’entità li timpenja ruħha f’negozju proprjetarju jew li jakkwista unitajiet jew ishma f’AIFs. 2. Il-projbizzjonijiet fil-punt (a) tal-paragrafu 1 ma japplikawx għal: (a) strumenti finanzjarji maħruġa minn gvernijiet ċentrali ta’ Stati Membri jew minn entitajiet elenkati fil-punt (2) tal-Artikolu 117 u l-Artikolu 118 tar-Regolament (UE) Nru 575/2013; (b) sitwazzjoni fejn entità msemmija fl-Artikolu 3 tissodisfa l-kundizzjonijiet kollha li ġejjin: (i) hija tuża l-kapital proprju tagħha bħala parti mill-proċessi ta' mmaniġġjar ta' flus; (ii) hija esklużivament tixtri, tbigħ jew takkwista mod ieħor jew tiddisponi minn flus jew assi ekwivalenti ta' flus. L-assi ekwivalenti ta’ flus iridu jkunu investimenti likwidi ħafna miżmuma fil-munita bażi ta’ kapital proprju, ikunu konvertibbli faċilment għal ammont magħruf ta’ flus, ikunu soġġetti għal riskju insinifikanti ta’ tibdil fil-valur, ikollhom maturità li ma taqbiżx it-397 jum u jipprovdu redditu mhux akbar mir-rata ta’ redditu ta' bonds tal-gvern ta’ kwalità għolja ta’ tliet xhur. 3. Ir-restrizzjonijiet stipulati fil-punt (b) tal-paragrafu 1 ma japplikawx fir-rigward ta' AIFs magħluqa u mingħajr lieva finanzjarja kif definiti fid-Direttiva 2011/61/UE fejn dawk l-AIFs ikunu stabbiliti fl-Unjoni jew, jekk ma jkunux stabbiliti fl-Unjoni, ikunu kummerċjalizzati fl-Unjoni skont l-Artikoli 35 jew 40 tad-Direttiva 2011/61/UE, għall-fondi kwalifikanti ta’ kapital ta’ riskju kif definiti fl-Artikolu 3(b) tar-Regolament (UE) Nru 345/2013, għall-fondi kwalifikanti ta’ intraprenditorija soċjali kif definiti fl-Artikolu 3(b) tar-Regolament (UE) Nru 346/2013, u għall-AIFs awtorizzati bħala ELTIFs skont ir-Regolament (UE) Nru [XXX/XXXX]. 4. Il-korp maniġerjali ta’ kull entità msemmija fl-Artikolu 3 jiżgura li r-rekwiżiti stabbiliti fil-paragrafu 1 jiġu osservati. 5. Ir-rekwiżiti fil-paragrafi 1 sa 4 japplikaw minn [l-UP idaħħal id-data eżatta, 18-il xahar mill-pubblikazzjoni tar-Regolament.] 6. Il-Kummissjoni tingħata s-setgħa li tadotta atti delegati skont l-Artikolu 36 biex teżenta mill-projbizzjoni msemmija fil-punt (a) tal-paragrafu 1: (a) strumenti finanzjarji oħrajn għajr dawk imsemmija fil-punt (a) tal-paragrafu 2 maħruġa mill-gvernijiet ta’ pajjiżi terzi li japplikaw arranġamenti superviżorji u regolatorji tal-inqas ekwivalenti għal dawk applikati fl-Unjoni, li l-iskoperturi għalihom ikunu assenjati ponderazzjoni ta’ riskju ta’ 0 fil-mija skont l-Artikolu 115 tar-Regolament (UE) Nru 575/2013; (b) strumenti finanzjarji maħruġa minn gvernijiet reġjonali tal-Istati Membri, li l-iskoperturi għalihom ikunu assenjati ponderazzjoni ta’ riskju ta’ 0 fil-mija skont l-Artikolu 115 tar-Regolament (UE) Nru 575/2013. Artikolu 7 Regoli dwar ir-remunerazzjoni Mingħajr preġudizzju għar-regoli ta' remunerazzjoni stabbiliti fid-Direttiva 2013/36/UE, il-politika ta' remunerazzjoni tal-entitajiet imsemmija fl-Artikolu 3 titfassal u tiġi implimentata b'tali mod li, direttament jew indirettament, ma tħeġġiġx jew tikkumpensa t-twettiq minn membru tal-persunal ta’ attivitajiet ipprojbiti fl-Artikolu 6(1). Kapitolu III Is-separazzjoni ta’ ċerti attivitajiet ta' negozjar Artikolu 8 Ambitu tal-attivitajiet 1. Għall-finijiet ta’ dan il-Kapitolu, l-attivitajiet ta' negozjar jinkludu attivitajiet oħra għajr: (a) it-teħid ta' depożiti li huma eliġibbli taħt l-Iskema ta’ Garanzija għal Depożiti skont id-Direttiva 94/19/KE tal-Parlament Ewropew u tal-Kunsill[40]; (b) self li jinkludi, kreditu tal-konsumaturi, ftehimiet ta’ kreditu b'rabta ma' proprjetà immobbli, fatturament b'rikors jew mingħajru, finanzjament ta’ tranżazzjonijiet kummerċjali (inkluż il-forfeiting); (c) kiri finanzjarju; (d) servizzi ta' ħlas kif definiti fl-Artikolu 4(3) tad-Direttiva 2007/64/KE tal-Parlament Ewropew u tal-Kunsill[41]; (e) il-ħruġ u l-amministrazzjoni ta’ mezzi oħrajn ta’ ħlas bħal travellers' cheques u ċekkijiet tal-banek sa fejn tali attività ma tkunx koperta mill-punt (d); (f) senserija tal-flus, żamma sikura u amministrazzjoni ta’ titoli; (g) servizzi tar-referenza tal-kreditu; (h) servizzi ta' kustodja sikura; (i) ħruġ ta’ flus elettroniċi. 2. Ir-rekwiżiti ta' dan il-Kapitolu ma japplikawx għall-bejgħ jew ix-xiri ta' strumenti finanzjarji maħruġa minn gvernijiet ċentrali ta’ Stati Membri jew minn entitajiet elenkati fil-punt (2) tal-Artikolu 117 u fl-Artikolu 118 tar-Regolament (UE) Nru 575/2013. 3. Il-Kummissjoni jkollha s-setgħa li tadotta atti ddelegati skont l-Artikolu 35 sabiex teżenta lil strumenti finanzjarji: (a) għajr dawk imsemmija fil-paragrafu 2 maħruġ mill-gvernijiet ta’ pajjiżi terzi li japplikaw arranġamenti superviżorji u regolatorji tal-inqas ekwivalenti għal dawk applikati fl-Unjoni, li l-iskoperturi għalihom ikunu assenjati ponderazzjoni ta’ riskju ta’ 0 fil-mija skont l-Artikolu 115 tar-Regolament (UE) Nru 575/2013; (b) maħruġa minn gvernijiet reġjonali tal-Istati Membri, li l-iskoperturi għalihom ikunu assenjati ponderazzjoni ta’ riskju ta’ 0 fil-mija skont l-Artikolu 115 tar-Regolament (UE) Nru 575/2013. Artikolu 9 Obbligu li l-attivitajiet jiġu rieżaminati 1. L-awtorità kompetenti tivvaluta l-attivitajiet ta' negozjar fosthom, b'mod partikulari: il-ġenerazzjoni tas-suq, l-investimenti fit-titolizzazzjoni u l-isponsorizzar tagħha, u n-negozjar f'derivattivi għajr dawk id-derivattivi permessi fl-Artikoli 11 u 12 ta' dawn l-entitajiet: (a) istituzzjoni ta’ kreditu prinċipali stabbilita fl-Unjoni, li ma tkunx impriża prinċipali u lanqas sussidjarja, inklużi l-fergħat kollha tagħha irrispettivament minn fejn ikunu jinsabu; (b) kumpanija prinċipali tal-UE, inklużi l-fergħat u s-sussidjarji kollha irrispettivament minn fejn ikunu jinsabu, fejn waħda mill-entitajiet tal-grupp tkun istituzzjoni ta' kreditu prinċipali stabbilita fl-Unjoni; (c) fergħat ta' istituzzjonijiet ta' kreditu stabbiliti f'pajjiżi terzi. 2. Fil-prestazzjoni tal-valutazzjoni msemmija fil-paragrafu 1, l-awtorità kompetenti tuża dawn il-metriċi: (a) id-daqs relattiv tal-assi ta' negozjar, kif imkejla bl-assi ta' negozjar diviżi bl-assi totali; (b) l-ingranaġġ ta’ assi ta' negozjar kif imkejla bl-assi ta' negozjar diviżi bil-kapital tal-Grad 1 prinċipali; (c) l-importanza relattiva tar-riskju ta’ kreditu tal-kontroparti, kif imkejla skont il-valur ġust ta’ derivattivi diviżi bl-assi ta' negozjar totali; (d) il-kumplessità relattiva tad-derivattivi ta' negozjar, kif imkejla bl-assi tad-derivattivi ta' negozjar tal-livell 2 u 3 diviżi bid-derivattivi ta' negozjar u bl-assi ta' negozjar; (e) il-profittabbiltà relattiva tal-introjtu operatorju, kif imkejla bl-introjtu operatorju diviż bl-introjtu nett totali; (f) l-importanza relattiva tar-riskju tas-suq, kif imkejjel bil-kalkolu tad-differenza bejn l-assi u l-obbligazzjonijiet ta' negozjar f’valur assolut diviż bil-medja sempliċi bejn l-assi ta' negozjar u l-obbligazzjonijiet ta' negozjar; (g) l-interkonnettività, kif imkejla b’metodoloġija msemmija fl-Artikolu 131(18) tad-Direttiva 2013/36/UE; (h) riskju tal-kreditu u tal-likwidità li jirriżulta minn impenji u garanziji pprovduti mill-istituzzjoni ta’ kreditu prinċipali. 3. L-awtorità kompetenti tkun iffinalizzat il-valutazzjoni tagħha sa [l-UP – idaħħal 18-il xahar mill-jum tal-pubblikazzjoni tar-Regolament], u twettaq valutazzjonijiet fuq bażi regolari, mill-inqas darba fis-sena, minn hemm’ il quddiem. 4. L-ABE tiżviluppa standards tekniċi regolatorji abbozzati biex jispeċifika kif jitkejlu l-metriċi u, fejn xieraq, jispeċifikaw id-dettalji tal-metriċi msemmija fil-paragrafu 2 u l-kejl tagħhom bl-użu ta’ dejta superviżorja. L-istandards tekniċi regolatorji abbozzati jipprovdu wkoll lill-awtorità kompetenti b’metodoloġija għall-kejl u l-applikazzjoni konsistenti tal-metriċi. L-ABE tissottometti dawk l-istandards tekniċi regolatorji abbozzati lill-Kummissjoni mill-UP – idaħħal xahar mill-jum tal-pubblikazzjoni tar-Regolament.] Il-Kummissjoni tingħata s-setgħa li tadotta l-istandards tekniċi regolatorji abbozzati msemmija fl-ewwel subparagrafu skont l-Artikoli 10 sa 14 tar-Regolament (UE) Nru 1093/2010. Artikolu 10 Setgħa tal-awtorità kompetenti li titlob li l-istituzzjoni ta’ kreditu prinċipali ma twettaqx ċerti attivitajiet 1. Meta l-awtorità kompetenti tikkonkludi li, wara l-valutazzjoni msemmija fl-Artikolu 9(1), il-limiti u l-kundizzjonijiet marbutin mal-metriċi msemmija fil-punti (a) sa (h) tal-Artikolu 9(2) u speċifikati fl-att iddelegat imsemmi fil-paragrafu 5 jiġu sodisfatti, u għaldaqstant hija jidhrilha li jkun hemm theddida għall-istabbiltà finanzjarja tal-istituzzjoni ta’ kreditu prinċipali jew għas-sistema finanzjarja tal-Unjoni kollha kemm hi filwaqt li jitqiesu l-objettivi msemmija fl-Artikolu 1, sa mhux aktar tard minn xahrejn wara l-finalizzazzjoni ta’ dik il-valutazzjoni, hija tibda l-proċedura li twassal għal deċiżjoni kif imsemmi fit-tieni subparagrafu tal-paragrafu 3. 2. Meta l-limiti u l-kundizzjonijiet imsemmija fil-paragrafu 1 ma jkunux ġew issodisfati, l-awtorità kompetenti xorta tista’ tibda l-proċedura li twassal għal deċiżjoni kif imsemmi fit-tielet subparagrafu tal-paragrafu 3 meta hi tikkonkludi, wara l-valutazzjoni msemmija fl-Artikolu 9(1), li kwalunkwe attività ta' negozjar, bl-eċċezzjoni tan-negozjar fid-derivattivi għajr dak permess skont l-Artikolu 11 u 12, imwettqa mill-istituzzjoni ta’ kreditu prinċipali, hija ta’ theddida għall-istabbiltà finanzjarja tal-istituzzjoni ta’ kreditu prinċipali jew għas-sistema finanzjarja tal-Unjoni kollha kemm hi filwaqt li jitqiesu l-objettivi msemmija fl-Artikolu 1. 3. L-awtorità kompetenti tinnotifika l-konklużjonijiet tagħha msemmija fil-paragrafi 1 jew 2 lill-istituzzjoni ta’ kreditu prinċipali u tipprovdi lill-istituzzjoni ta’ kreditu prinċipali bl-opportunità li tippreżenta kummenti bil-miktub fi żmien xahrejn mid-data tan-notifika. Sakemm l-istituzzjoni ta’ kreditu ma turix, fil-limitu ta’ żmien imsemmi fl-ewwel subparagrafu, għas-sodisfazzjon tal-awtorità kompetenti, li r-raġunijiet li jwasslu għall-konklużjonijiet mhumiex ġustifikati, l-awtorità kompetenti tadotta deċiżjoni li tindirizza lill-istituzzjoni ta’ kreditu u li titlobha ma twettaqx l-attivitajiet ta' negozjar speċifikati f’dawk il-konklużjonijiet. L-awtorità kompetenti tiddikjara r-raġunijiet għad-deċiżjoni tagħha u tiddivulgahom pubblikament. Għall-fini tal-paragrafu 1, meta l-awtorità kompetenti tiddeċiedi li tippermetti li l-istituzzjoni ta’ kreditu prinċipali twettaq dawk l-attivitajiet ta’ negozjar, hija tiddikjara wkoll ir-raġunijiet għal dik id-deċiżjoni u tiddivulgahom pubblikament. Għall-fini tal-paragrafu 2, meta l-awtorità kompetenti tiddeċiedi li tippermetti li l-istituzzjoni ta’ kreditu prinċipali twettaq attivitajiet ta' negozjar, l-awtorità kompetenti tadotta deċiżjoni indirizzata lill-istituzzjoni ta’ kreditu prinċipali għal dak l-għan. Qabel ma tadotta kwalunkwe deċiżjoni msemmija f’dan il-paragrafu, l-awtorità kompetenti tikkonsulta lill-ABE dwar ir-raġunijiet sottostanti għad-deċiżjoni maħsuba tagħha u dwar l-impatt potenzjali ta’ din id-deċiżjoni fuq l-istabbiltà finanzjarja tal-Unjoni u l-funzjonament tas-suq intern. L-awtorità kompetenti tinnotifika wkoll lill-ABE bid-deċiżjoni finali tagħha. L-awtorità kompetenti tadotta d-deċiżjoni finali tagħha fi żmien xahrejn minn meta tirċievi l-kummenti bil-miktub imsemmija fl-ewwel subparagrafu. 4. Id-deċiżjonijiet imsemmija fit-tieni subparagrafu tal-paragrafu 3 se jkunu soġġetti għal rieżami mill-awtorità kompetenti kull 5 snin. 5. Il-Kummissjoni, [l-UP idaħħal id-data eżatta sa 6 xhur mill-pubblikazzjoni ta’ dan ir-Regolament] tadotta l-atti ddelegati skont l-Artikolu 35 sabiex: (a) tispeċifika, fir-rigward tal-metriċi: (a) il-limitu rilevanti ta’ kull waħda mill-metriċi pprovduti fil-punti (a) sa (h) tal-Artikolu 9(1), li jekk jinqabeż il-livell ta’ riskju tal-attività ta' negozjar kkonċernata jitqies individwalment sinifikanti; (ii) il-kundizzjonijiet, inkluż kemm jeħtieġ metriċi li jaqbżu l-limitu rilevanti, u f’liema kombinazzjoni, sabiex l-awtorità kompetenti tibda l-proċedura msemmija fl-Artikolu 10(1). (iii) L-ispeċifikazzjoni tal-kundizzjonijiet fil-punt (ii) tinkludi indikazzjoni tal-livell tar-riskju sinifikanti aggregat tal-attività ta' negozjar ikkonċernata li tirriżulta minn diversi metriċi li jkunu qabżu l-limiti rilevanti msemmi fil-punt (i); (b) tispeċifika liema tip ta’ titolizzazzjoni mhijiex meqjusa li hija ta' theddida għall-istabbiltà finanzjarja tal-istituzzjoni ta’ kreditu prinċipali jew għas-sistema finanzjarja tal-Unjoni kollha kemm hi fir-rigward ta' kull wieħed minn dawn l-aspetti: (i) il-karatteristiċi strutturali, bħat-trasformazzjoni tal-maturità inkorporata u s-sempliċità tal-istruttura; (ii) il-kwalità tal-assi sottostanti u l-karatteristiċi tal-kollateral relatati; (iii) l-elenkar u l-karatteristiċi ta' trasparenza tat-titolizzazzjoni u l-assi sottostanti tagħha; (iv) is-sodezza u l-kwalità tal-proċessi ta' sottoskrizzjoni. Artikolu 11 L-immaniġġjar prudenti tar-riskju proprju 1. Istituzzjoni ta’ kreditu prinċipali li kienet soġġetta għal deċiżjoni msemmija fl-Artikolu 10(3) tista' twettaq attivitajiet ta' negozjar sal-punt li l-għan ikun limitat biss għal immaniġġjar prudenti tal-kapital, il-likwidità u l-finanzjament tagħha. Bħala parti mill-immaniġġjar prudenti tal-kapital, il-likwidità u l-finanzjament tagħha, istituzzjoni ta’ kreditu prinċipali tista’ tuża biss derivattivi tar-rati tal-imgħax, derivattivi tal-kambju u derivattivi ta’ kreditu eliġibbli għall-ikklirjar ta' kontropartijiet ċentrali biex jiġi ħħeġġjat ir-riskju globali tal-karta bilanċjali tagħha. L-istituzzjoni ta’ kreditu prinċipali turi lill-kontrollur kompetenti li l-attività tal-iħħeġġjar hija mfassla biex tnaqqas b’mod li jista' jintwera jew ittaffi b’mod sinifikanti, riskji speċifiċi u identifikabbli ta’ pożizzjonijiet individwali jew aggregati tal-istituzzjoni ta’ kreditu prinċipali. 2. Mingħajr preġudizzju għar-regoli ta' remunerazzjoni stabbiliti fid-Direttiva 2013/36/UE, il-politika ta’ remunerazzjoni applikabbli għall-persunal tal-istituzzjoni ta’ kreditu prinċipali impenjat f’attivitajiet ta’ ħħeġġjar: (a) ikollha l-għan li tipprevjeni kwalunkwe attività ta’ negozjar proprjetarju residwa jew moħbija, kemm jekk moħbija bħala mmaniġġjar tar-riskji kif ukoll jekk moħbija mod ieħor; (b) tirrifletti l-objettivi leġittimi ta’ ħħeġġjar tal-istituzzjoni ta' kreditu prinċipali kollha kemm hi u tiżgura li r-remunerazzjoni mogħtija ma tkunx direttament determinata mir-referenza għall-profitti ġġenerati minn dawn l-attivitajiet iżda tqis l-effikaċja globali tal-attivitajiet fit-tnaqqis jew il-mitigazzjoni tar-riskju. Il-korp maniġerjali jiżgura li l-politika ta’ remunerazzjoni tal-istituzzjoni ta' kreditu prinċipali tkun konformi mal-provvedimenti stabbiliti fl-ewwel subparagrafu, taġixxi fuq il-parir tal-kumitat tar-riskju, meta dan il-kumitat jitwaqqaf skont l-Artikolu 76(3) tad-Direttiva 2013/36/UE. 3. Il-Kummissjoni tingħata s-setgħa li tadotta atti ddelegati skont l-Artikolu 35 ta’ dan ir-Regolament biex tissupplimenta l-istrumenti finanzjarji msemmija fil-paragrafu 1 billi żżid strumenti finanzjarji oħrajn inklużi tipi oħrajn ta’ derivattivi, b’mod partikulari dawk li huma soġġetti għall-obbligi stabbiliti fl-Artikolu 11 tar-Regolament (UE) Nru 648/2012 tal-Parlament Ewropew u tal-Kunsill[42], sabiex jitqiesu l-istrumenti finanzjarji, li għandhom l-istess effett fuq l-istabbiltà finanzjarja bħal dawk imsemmija fil-paragrafu 1 għall-fini ta’ mmaniġġjar prudenti tal-kapital, il-likwidità u l-finanzjament. Artikolu 12 Il-provvediment ta' servizzi ta' mmaniġġjar ta' riskju għall-klijenti 1. Istituzzjoni ta’ kreditu prinċipali li kienet soġġetta għal deċiżjoni msemmija fl-Artikolu 10(3) tista' tbigħ id-derivattivi tar-rati tal-imgħax, id-derivattivi tal-kambju, id-derivattivi ta' kreditu, id-derivattivi ta' kwoti tal-emissjonijiet u d-derivattivi ta’ komoditajiet eliġibbli għall-ikklirjar ta' kontropartijiet ċentrali u kwoti tal-emissjonijiet għall-klijenti mhux finanzjarji tagħha, lil entitajiet finanzjarji msemmija fit-tieni u t-tielet inċiżi tal-punt (19) tal-Artikolu 5, għal impriżi tal-assigurazzjoni u għal istituzzjonijiet li jipprovdu benefiċċji tal-irtirar okkupazzjonali meta dawn il-kundizzjonijiet jiġu sodisfatti: (a) l-uniku skop ta’ bejgħ huwa biex jiġi ħħeġġjat ir-riskju tar-rata tal-imgħax, ir-riskju tal-kambju, ir-riskju tal-kreditu, ir-riskju tal-komoditajiet jew ir-riskju tal-kwoti ta’ emissjonijiet; (b) ir-rekwiżiti ta’ fondi proprji tal-istituzzjoni ta’ kreditu prinċipali għar-riskju ta’ pożizzjoni li jirriżultaw mid-derivattivi u mill-kwoti ta' emissjonijiet ma jaqbżux proporzjon tar-rekwiżit kapitali tar-riskju totali tagħha li għandhom jiġu speċifikati f’att delegat tal-Kummissjoni skont il-paragrafu 2. Meta r-rekwiżit fil-punt (b) ma jitwettaqx, id-derivattivi u l-kwoti ta' emissjonijiet ma jistgħux jinbiegħu mill-istituzzjoni ta’ kreditu prinċipali u lanqas jiġu rreġistrati fil-karta bilanċjali tagħha. 2. Il-Kummissjoni jkollha s-setgħa li tadotta atti ddelegati skont l-Artikolu 35 sabiex: (a) tippermetti strumenti finanzjarji oħrajn għajr dawk imsemmija fil-paragrafu 1, b’mod partikulari dawk li huma soġġetti għall-obbligi stabbiliti fl-